Тошкентда маҳкум Тоҳиржон Комилов калтаклангандан кейин нималар бўлди? — Sof.uz\n19.08 08:16 41 Ўзбекистон\nИкки кун аввал Тошкентда жазосини ўтаётган маҳкумларни ишлатаётган керамика заводи эгалари Тоҳиржон Комилов исмли йигитни кўплашиб дўппослагани ҳақида хабар берган эдик.\nХабар чоп этилгач, дарҳол Жазони ижро этиш Бош бошқармасидан (ЖИЭББ) комиссия келган. Комиссия маҳкумларни йиғиб Комиловнинг завод эгалари томонидан калтаклангани ва маҳкумларга қилинаётган муомала хусусида суҳбат ўтказган. Ҳодиса юзасидан очиқ гувоҳлик сўрашган. Комиловнинг ўзи маҳкумлар орасида ажратиб олинган ва якка суҳбат ўтказилган. Уни калтаклаган Миркомил Файзиев узр сўраган. Мазмуни Sof.uzга номаълум суҳбат натижасида Комилов бошқалар билан урушиб зарб егани ва Файзиевга даъво қилмаслиги тўғрисида тушунтириш хати ёзиб берган. Воқеага гувоҳ маҳкумлардан ҳам бир иш чиқмаган.\nЯнги тафсилотларга кўра, 17 август куни Комиловни уриш учун Миролим Файзиев арматура кўтариб келган, бироқ маҳкумларнинг бири уни тўхтатишга журъат топган. Эътиборлиси шуки, ЖИЭББ ходимлари Миркомил Файзиевнинг қилмишларини англаган ва Комилов даъво қилса, уни жазолашлари мумкинлигини баён қилган, бироқ Комилов “эркакча иш тутиб, бировнинг устидан ёзиб бермаган”.\nМаълумот ўрнида: Тоҳиржон Комилов 1991 йил Андижон вилоятида туғилган ва 2016 йил Ўзбекистон Республикаси Жиноят Кодексининг 159- ва 244-моддалари билан айбланиб 6 йилга қамалган.\nҲодисани ўрганган ВВС сайтининг ёзишича, 2016 йили Тоҳиржонни ишлаб турган дўконидан махсус кучлар ўғирлаб кетган. Унинг дараги бир неча ой чиқмаган. Улар Тоҳиржонга нисбатан айблар қийноқлар ва таҳдидлар ёрдами билан қўйилганини таъкидлашмоқда. Маҳкама Тоҳиржон Комиловнинг қийноққа тутилдим, деган гапларини эътиборсиз қолдирган.\nSof.uz Комиловнинг яқинлари билан боғланди. Улар ВВС ёзган маълумотни тасдиқлади, Тоҳиржоннинг оддий намозхон бўлганлигини, ҳеч қандай тақиқдаги гуруҳларга алоқаси бўлмаганлигини айтди. Юқоридаги ҳодисадан айниқса унинг 90 яшар бобоси қаттиқ ташвишга тушган.\nSof.uz Комилов иши доирасидаги воқеалар ривожини кузатиб боради.\nжиноят қонунбузарлик зулм қамоқ маҳкум Жазони ўташ муассасалари колония\n22.05 19:36 830 Колумнистлар\n13.04 09:52 2423 Ўзбекистон\n25.03 23:37 1487 Ўзбекистон


“Илмий маълумотлардан фойдаланиш ва нашр эттириш фаоллиги” II Миллий илмий-таълимий форум\nЎзбекистон Республикасида илмий тадқиқотлар ва нашр эттириш фаоллиги сифатини янада ошириш ва стратегиясини биргаликда ишлаб чиқиш мақсадида 2017 йилнинг 21-22 февралида Тошкент шаҳрида “Илмий маълумотлардан фойдаланиш ва нашр эттириш фаоллиги” II Миллий илмий-таълимий форум бўлиб ўтди.\nФорумда Ўзбекистон Республикаси Вазирлар Маҳкамаси ҳузуридаги Фан ва технологияларни мувофиқлаштириш қўмитаси, Ўзбекистон Республикаси Фанлар академияси, Ўзбекистон Республикаси Олий ва ўрта махсус таълим вазирлиги, Ўзбекистон Миллий кутубхонаси, Ўзбекистон Республикаси Интеллектуал мулк агентлиги, Ўзбекистон Республикаси Олий аттестация комиссиясининг раҳбарлари, олий таълим муассасалари, Фанлар академияси илмий институтлари, республиканинг етакчи илмий нашриётларива ахборот-кутубхона муассасалари вакиллари, ўқитувчилар, илмий ходимлар, докторантлар, Clarivate Analytics, EBSCO information services, Springer Nature каби етакчи илмий-таълимий маълумотлар базалари ва нашриётлар вакилларидан иборат 368 нафар иштирокчи қатнашди.\nТадбирдан кўзланган мақсад - форум иштирокчиларини жаҳон илмий-таълимий манбалари маълумотлари билан ва юқори рейтингли журналларда мақолалар нашр эттириш имкониятлари билан таништириш орқали Ўзбекистон Республикасида илмий тадқиқотларнинг сифатини яхшилаш ва нашр эттириш фаоллигини оширишдан иборат.\nФорумда Ўзбекистонда илм-фан ва нашр эттириш фаоллигини ривожлантириш бўйича долзарб мавзулар тўғрисида гапириб ўтилди. Булар:\nИлмий тадқиқотлар, нашрлар ва докторлик диссертациялари самарадорлиги ва сифатини ошириш йўллари;\n2017-2018 йилларда Clarivate Analytics, EBSCO Information Services ресурслари ва бошқа хорижий манбалардан илмий ва таълим муассасаларининг миллий фойдаланиши;\nДунёнинг етакчи нашриётларининг электрон илмий-таълимий ресурсларининг долзарб манбалари ва улардан Ўзбекистон илмий-таълимий ва ахборот-кутубхона муассасаларида фойдаланиш.\nФорум доирасида қуйидаги мавзулар бўйича докторантлар ва илмий тадқиқотчилар учун таҳлилий ва илмий-таълимий маълумотлар манбалари бўйича жаҳоннинг етакчи компания-нашриётларининг илмий-таълимий базаларидан фойдаланиш бўйича маҳорат дарслари бўлиб ўтди:\n“Жаҳоннинг етакчи ахборот платформаси Web of Science билан ишлаш”:\nюқори рейтингли журналлар обзори;\nWOS базасида қидирув имкониятлари;\nолим ва ташкилотнинг рейтингини аниқлаш;\nилмий ютуқлар ривожининг мониторинги.\n“EBSCO information services маълумотлар базаларидан жамоавий обуна бўлиш доирасида фойдаланиш”;\nжамоавий обуна бўлиш доирасида маълумотлар базаларидан фойдаланиш статистикаси (ташкилотлар ва йўналишлар бўйича);\nEBSCO маълумотлар базалари обзори;\nянги қидирув имкониятлари ва ресурслари;\nмультимедиали илмий-таълимий ресурслар.\n“Илм-фан ва таълим тараққиётида “Springer Nature нашриёти ахборот маҳсулотларидан фойлаланиш имкониятлари”:\nSpringer Nature нашриёти ахборот маҳсулотлари обзори;\nнашр эттириш фаоллигини ривожлантиришда Springer Nature нашриёти обзори;\nрейтингли журналда илмий мақолани чоп эттиришни расмийлаштириш масалалари.\nШунингдек, “Илмий тадқиқотлар ва нашр эттиришни қўллаб-қувватлашда Ўзбекистон Миллий кутубхонасида электрон ахборот-таълим ресурсларидан фойдаланиш” мавзуси бўйича ахборот тақдим этилди. Ахборотда қуйидаги йўналишлар ёритилди:\nкутубхонанинг электрон илмий-талимий маълумотлар базалари обзори;\ndiss.natlib.uz диссертациялар базаси обзори;\nилмий-таълимий маълумотлар базаларидан жамоавий фойдаланишни ташкил қилиш масалалари.\n“Илмий маълумотлардан фойдаланиш ва нашр эттириш фаоллигини оширишни таъминлаш бўйича таклифлар муҳокамаси” давра суҳбатининг мавзуси маҳорат дарслари ва тренинглар якунлари, ялпи мажлис доирасида муҳокама қилиш ва тасдиқлаш учун форумнинг якуний ҳужжатини тайёрлашни ҳам ўз ичига олди.\nФорум ташкилотчилари ва қатнашчилари илмий тадқиқотларни ахборот билан таъминлаш савиясини оширишнинг асосий йўналишлари қуйидагилардан иборат эканлигини қайд этишди:\n- муҳим аҳамиятли хорижий илмий-таълимий ресурслардан фойдаланишни таъминлаш. Етакчи илмий-таълимий маълумотларга, электрон илмий журналларга обуна бўлиш.\n- ресурслар ва қидирув технологиялари доимий тақдимотини ташкил қилиш, кўргазмалар, форумлар, тарқатишлар, жаҳон ахборот ресурсларини ўрганиш бўйича фанларни киритиш билан олий таълим муассасалари ва илмий марказлар ходимлари хабардорлигини ошириш ва ҳ.к.з.\n- юқори рейтингли журналларда илмий ходимларнинг нашр эттиришларини кучайтириш;\n- муҳим аҳамиятли ахборотдан келажакда фойдаланиш учун олий таълим муассасалари, ахборот-кутубхона муассасалари ва илмий марказлари ўртасидаги ҳамкорликни кучайтириш.\n- виждонан синчиклаб тақриз қилиш, танлаш, илмий журналларни Web of Science (WOS) маълумотлар базасига киритиш ҳисобига илмий нашрлар ва тўпламларнинг нуфузини кўтариш.\n- вазирлик, идора, олий таълим муассасалари ва илмий марказлар раҳбарлари республика олий таълим муассасалари ва илмий марказлари жаҳон ахборот ресурсларидан фойдаланишнинг таҳлилий натижалари, олий таълим муассасалари ва илмий муассасалар рейтингини кўтариш ва илмий фаолиятни ташкил қилишнинг самарадорлигини билиб олишди;\n- ўқитувчилар, тадқиқотчилар, докторантлар - жаҳоннинг етакчи нашриётлари электрон илмий-таълимий ресурсларидан фойдаланиш ва юқори рейтингли журналларда илмий мақолаларни чоп этиш имкониятлариан хабардор бўлишди. Бу илмий даражадаги тадқиқотчиларга ўзларининг диссертация ишларини жаҳон талабларига мос юқори даражада тайёрлаш ва расмийлаштиришга имкон беради;\n- Ахборот-кутубхона муассасалари мутахассислари илмий-таълимий ресурсларнинг янги манбалари, мувофиқ муассасаларнинг илмий ва таълимий жараёнларини таъминлаш учун шакллантириш технологиялари тўғрисида маълумот олишди.\nФорумнинг якуний ҳужжатлари ва форум тақдимотлари билан қуйидаги ҳаволаларда танишишингиз мумкин:\nФОРУМНИНГ ЯКУНИЙ ҲУЖЖАТИ


Якшанба, 28 Май 2017 14:28\nМазкур қарор шу йил 1 июнда кучга кириши керак бўлиб, унда 2019 йилнинг 1 сентябрига қадар диний урф-одатлар учун истисно қилинган. Мусулмон ва яҳудийлар ушбу истиснодан бироз муддат фойдаланиб туришлари мумкин, бироқ муддат тугагач, муаммолар яна кучаяди.\nШунинг учун мамлакатдаги мусулмон ва яҳудий ташкилотлари Бельгия ва умумевропа суд органлари томонидан бу қарорнинг бекор қилиниши учун курашмоқчи эканини маълум қилишди.\nЖумладан, Бельгия мусулмонлари қўмитаси раиси Салоҳ Ечалаоли ҳамда Бельгия бош раввини Альберт Гуигуи тегишли баёнот бериб, бундай тақиқ ушбу икки диний жамоалар учун ҳақиқий мусибат эканини айтди.\nБельгиядаги ушбу икки дин раҳбарлари мамлакат ҳукуматидан, жумладан, Валлония вилояти раҳбариятидан жониворларни муҳофаза қилиш нуқтаи назаридан ҳам, мусулмон ва яҳудийларнинг ҳуқуқини муҳофаза қилиш нуқтаи назаридан ҳам мақбул бўлган қарор қабул қилишга чақирмоқда.\nУшбу бўлимдаги бошқа мақолалар: « Каъбаи Муаззама узра ноёб ҳодиса Туркиянинг Шом аҳлига Рамазон туҳфаси »


Written by Абу Муслим Feb 20, 2017 - 1744 Views\nМаълумки, Ислом инсон ҳаётининг барча жабҳаларини қамраб олган, иқтисодий соҳа ҳам бундан мустасно эмас. Мусулмон Қиёмат кунига тайёр бўлиб бориши ва Аллоҳ таолога ибодатда ва итоатда муваффаққият қозонганлар орасида бўлишга интилиши баробарида, дунёвий ҳаёти ҳақида ҳам унутмаслиги лозим, яъни инсон – ернинг ҳокимидирки, у бу ерни гуллаб – яшнатиши ва бунёдкорликларни амалга ошириши лозим. Аллоҳ таоло шундай марҳамат қилади: “Ва Аллоҳ сенга берган нарса билан охиратни излагин, бу дунёдаги насибангни ҳам унутма...”. Шунингдек, инсоннинг Аллоҳ таоло белгилаб берган қонун ва чегараларга итоат қилган ҳолдаги дунёвий ҳаракатлари, тўғри мақсад билан биргаликда амалга оширилса, ибодатга айланади.\nБундан ташқари, Яратганнинг дини мусулмонни жамиятнинг бир бўлаги деб қарайди, ва у жамият аъзолари билан муносабатларни ривожлантиришда фаол иштирок этади. Шунинг учун ҳам биз, мисол учун, фиқҳга доир китобларнинг савдо – сотиқ муносабатлари ёритилган бўлимида “Биргаликдаги фаолият” бобини кўришимиз мумкин. Шариатда биргаликда тижорат қилишнинг бир қанча кўринишлари мавжуд, ушбу мақолада бизнинг фикримизга кўра, ҳозирги кунда долзарб деб ҳисобланганларидан баъзиларини кўриб чиқамиз.\nИсломга кўра тижоратни амалга ошириш усулларидан бири – бу “музораба”дир, ушбу мақолада уни батафсил ёритиб беришга ҳаракат қилиб кўрамиз ва охирида шартнома намунасини келтирамиз.\nБаъзи ислом уламолари тижоратдаги бундай иштирокни яна “кирад” атамаси билан ҳам аташади. Таърифга кўра, Музораба – бу тижоратда иштирок этишнинг ҳиссали кўринишидир, унда тарафлардан бири капитал билан таъминлайди (аксар ҳолларда бу пул, лекин агар капитал пул кўринишида бўлмаса, шартнома вақтида унинг пулдаги қиймати аниқлаб олиниши керак), бошқа тараф эса ушбу капиталдан фойдаланиб тижоратни амалга оширади ва фойдадан ҳиссадор бўлади, у нисбий ҳисобланади (фоизда ёки улушда).\nМузорабанинг диний мақоми\nМузораба – Исломга кўра рухсат берилган тижорий фаолиятдир, бу уламоларнинг, шунингдек саҳобаларнинг якдил фикри билан тасдиқланган (фақатгина баъзи музораба шартлари юзасидан ихтилофлар мавжуд).\nБундан ташқари, музораба шартноманинг эркин кўринишини ўзида акс эттиради (“жоиз”), яъни хоҳлаган тараф шартномани исталган вақтда бекор қилиши мумкин, лекин бу қарор бошқа тарафга зарар етказмаслиги лозим.\nМузорабанинг асос ва шартлари\nШартноманинг расмий қисми: бир томоннинг таклиф билдириши ва иккинчи тарафнинг ушбу таклифни қабул қилиши.\nШартнома тарафлари: Шариатга мувофиқ тижорат операцияларини амалга оширишга рухсат берилган шахслар – вояга етган, ақли расо ва ўз мулкини тасарруф эта оладиган. Биринчи тараф – бу омонатчи (капитал соҳиби), иккинчи тараф эса – тадбиркор (у мулкни қабул қилиб олади ва тижорат фаолиятида бошқаради).\nКапитал: капиталнинг асосий шартлари бўлиб қуйидагилар ҳисобланади:\nа) капитал ўзида пулни акс эттириши лозим (агар бошқа мулк муомалага қўйилаётган бўлса, мисол учун: кўчмас мулк, маҳсулот ва ҳоказо, у ҳолда биргаликдаги тижорат ҳақидаги шартнома тузилаётган вақтда унинг пулдаги қиймати баҳоланиши керак);\nб) тижоратга киритилаётган аниқ суммани билиш зарур;\nв) капитал нақд бўлиши керак (яъни қарз киритилиши мумкин эмас);\nг) капитал соҳиби тижорий фаолиятни амалга ошираётган бошқарувчига унинг бошқарувида тўсқинлик қилмаслиги лозим (яъни тижоратчи эркин ишлаб топиш имконига эга бўлиши керак), лекин мулкдор шарт қўйиши мумкин, тижоратчи маблағлардан ушбу шартларга мувофиқ тарзда фойдаланишига йўл қўйилади.\nа) шартномани имзолаш пайтида ҳар бир тарафнинг фойдадаги ҳиссаси аниқ белгилаб олиниши керак\nб) ҳар икки тараф шартнома шартларида белгиланганидек фойдани биргаликда тақсимлаши лозим, яъни ҳеч қайси тараф фойдани тўлалигича олиб қўйиши мумкин эмас;\nв) фойдани тақсимлаш олдиндан келишилган ҳолда, икки томонлама улушли нисбатда (мисол учун: яримга ярим, тўртдан бир қисми ва тўртдан уч қисми, ёки учдан бири ва учдан иккиси ва ҳоказо) ёки фоизли нисбатда (мисол учун6 50 – 50 %, ёки 70 % - 30 % ҳоказо) амалга оширилиши лозим. Шундай қилиб, тадбиркорнинг фойдадан улушини аниқ сумма кўринишида белгилаш мумкин эмас (пул миқдорида, масалан: 100000 сўм ёки товар шаклида, мисол учун: машиналардан бири), чунки бу ҳолда у биргаликдаги тижоратга алоқаси бўлмаган ёлланма ишчига айланиб қолади. Бундан ташқари, бир томон фойдани тўлиқ олиб, иккинчи томон ҳеч нарса ололмай қолиши ҳафи юзага келади, бу эса адолатсизликдир. Шунингдек, тарафларнинг бирига фойдадаги ҳиссасини улуш ва муайян суммани белгиланишини келишиш мумкин эмас: 50 % плюс 100000 сўм.\nФойдани тақсимлаш барча сарф – харажатлар чиқарилгандан кейин, яъни биргаликдаги тижоратнинг соф даромадидан келиб чиққан ҳолда амалга оширилади. Шундай қилиб, мулкдор томонидан энг аввалида қўйилган капитал, тақсимлаш жараёнида иштирок этмайди. Тақсимот вақти томонлар томонидан шартномада келишиб олинади..\nЗарарга келадиган бўлсак, фойда тақсимотидан олдин ёки шартнома бекор қилингунга қадар умумий фойдадан олиб ташланади. Агарда зарар умумий фойда миқдоридан ошиб кетса, зарар ҳам фойдадан, ҳам қўйилган капиталдан чиқариб олинади.\nУмуман инқирозга юз тутганда, зарарни капитал соҳиби қоплайди. Ушбу капитал билан ишлаётган бошқарувчи эса, зарарни ўз меҳнатига ҳақ ололмаслиги билан ўтайди, бу билан у вақт ва кучини бесамар сарфлаган бўлади. Шундай экан, тадбиркор зарарни ўз маблағларидан қопламайди, лекин унинг шартнома шартларини бузиши ва ишда эҳтиётсизликка йўл қўйиши бундан мустасно.\nХулоса қилиб айтганда, капитал киргазган киши пулини йўқотади, ишда иштирок этган тадбиркор эса, вақт ва ҳаракатини йўқотади.\nФаолият Шариат томонидан рухсат берилган бўлиши керак (халол), тақиқланган тижорат соҳаларида иштирок этиш мумкин эмас (Шариатга кўра ман этилган нарсалар билан савдо - сотиқ қилиш: алкогол ва спиртли ичимликлар, мусиқа анжомлари ва ҳоказо, "рибо" – судхўрликда иштирок этиш).\nШунингдек, капитал соҳиби тадбиркорни унинг фаолиятида чегараламаслиги лозим, чунки бу унинг пул топишига ҳалақит бериши мумкин, лекин шартномадан илгаридан белгиланган шартлар бундан мустасно (мисол учун: унга қайсидир ташкилот билан ишламаслигини айтиши, лекин буни шариатга кўра асослаб бера олмаслиги мумкин).\nБиргаликдаги фаолият Музораба ҳақида\nшартнома номери: _________ “___”_______20___йил.\nМузораба кўринишидаги фаолият, унинг асос ва шартлари билан танишиб чиқиб, Шариат меъёрлари ва қуйидаги шартномада белгиланадиган шарт ва вазифаларга кўра фаолият юритиш мажбуриятини оламиз.\n1.1 Биринчи тараф: капитал киргизувчи, қуйида “ОМОНАТЧИ” деб аталади: ___________\n(ФИШ, паспорт маълумотлари)\n1.2 Иккинчи тараф: капитални ўз бошқарувига қабул қилувчи, кейинчалик “ТАДБИРКОР” деб юритилади:__________________________________________________\n_____________________________________________________________________________ (ФИШ, паспорт маълумотлари)\n2.1 Омонатчи Музораба кўринишида тижортни амалга ошириш учун ___________________________________________ сўм миқдордаги маблағни тадбиркорга __________________________ (шартнома муддати) муддатга бериш мажбуриятини олади.\n2.2 Тадбиркор Шариатга мувофиқ омонатчидан капитални олган вақтидан бошлаб, шартнома муддати тугагунга қадар тижорат фаолиятини бошлаш ва юритиш мажбуриятини олади\nТАРАФЛАРНИНГ ҲУҚУҚ ВА МАЖБУРИЯТЛАРИ.\n3.1 Омонатчи тадбиркорнинг тадбиркорлик фаолиятига аралашмайди ва унинг фаолиятига тўсқинлик қилмайди.\n3.2 Тарафларнинг ҳар бири шартномани бекор қилишга ҳақли, лекин бу бошқа тарафга зарар етказмаслиги керак.\n3.3 Омонатчининг капитали тадбиркор қўлидаги ишончли мулк саналади, шунинг учун тадбиркор уни шахсий манфаатлар учун ишлатиши, сарфлаши ва йўқ бўлиб кетиши ҳавфини келтириб чиқариши мумкин эмас.\n3.4 Тадбиркор капиталга нисбатан бепарво муносабатда бўлмаслиги керак.\n3.5 Тадбиркор омонатчини огоҳлантирмасдан бошқа шахслардан капитал олиши ва бир вақтнинг ўзида паралел фаолият юритиши мумкин эмас.\n4.1 Фойдани тақсимлаш тадбиркорлик фаолиятини юритиш давомида кетгазилган барча сарф – ҳаражатлар ажратилгандан кейин соф даромаддан амалга оширилади.\n4.2 Фойда тақсимланганда дастлабки капиталга тегилмайди.\n4.3 Соф даромадни тақсимлаш муддатлари (ҳар ойнинг охирида, кейинги битимдан сўнг, уч ойдан кейин ва ҳоказо): _______________________________________________\n4.4 Соф фойданинг омонатчи ва тадбиркор ўртасидаги тақсимоти қуйидагича амалга оширилади: Омонатчи: _________________ %, Тадбиркор: ______________ %\n5.1 Зарар фойда тақсимотидан олдин ёки биргаликдаги тижорат ҳақидаги шартнома бекор қилинишидан олдин фойдадан қопланади. Фойдадан ортиқ зарар келиб чиққанда, барча фойда ва дастлабки капиталдан ажратилади.\n5.2 Омонатчи зарарни капитали билан бутунлай қоплайди.\n5.3 Зарар кўрилганда тадбиркор фақат ўз вақти ва меҳнатини йўқотади, капитал кўринишида зарарни қопламайди, тадбиркор шартнома шартларини бузган ва масъулиятсизлик билан ёндошган ҳолатлар бундан мустасно.\n5.4 Мунозарали пайтлар. Мунозарали масалаларни ҳал қилишда биргаликдаги тижоратнинг ҳар бир тарафи Шариатни яхши биладиган инсонни ўзи танлайди.\nОмонатчи тарафидан: ________________________\nТадбиркор тарафидан: _____________________\nБу икки инсон ўз навбатида учинчи шахсни танлайди.\n5.5 Ҳар икки тараф (омонатчи ва тадбиркор) бу кишиларнинг якдил ёки аксариятининг фикрига кўра чиқарган қарорига рози бўлишга мажбурлар. Лекин бу қарор Шариат меъёрларига зид бўлмаслиги керак.\nҚЎШИМЧА ШАРТ - ШАРОИТЛАР.\n(Бу бандда ҳар бир тарафнинг қўшимча шартларини ёзиш мумкин. Мисол учун:\n- шартномани муддатидан илгари бекор қилиб, маблағни қайтариб беришни сўраш мумкинми?\n- бу умумий музорабами ёки махсусми? Агар иккинчиси бўлса, қўйилган пулни қайси соҳада ишлатиш мумкин эмаслигини кўрсатиш\n7 Шартнома имзоланган вақтидан бошлаб кучга киради.\n8 Шартнома икки нусхада тузилди, улардан бири омонатчида қолади, иккинчи нусхаси тадбиркорга берилади.\n9 Шартномани имзолаш вақтида омонатчи, тадбиркор ва иккита гувоҳ иштирок этишди:\n9.1 Омонатчи: _______________________имзо_________\n9.2 Тадбиркор: ________________________________имзо__________\n9.3 1-гувоҳ: ___________________________________имзо________\n9.4 2-гувоҳ: ________________________________имзо____________\nMore in this category: « Forex’да исломий ҳисоб бўлиши мумкинми?


Отаси суярди кенжа ўғлини...\nҲажрида ёш тўкиб йиғларди юм-юм.\nСўндирмоқ бўлишди дилда чўғини,\nБироқ, умидини узмади бир зум.\nЎлдирмоқ бўлишди уни оғалар,\nБаджаҳл, бадният, иймонлари қулф.\nОллоҳ амри билан чекинди хатар,\nЯна тирик қолди пайғамбар Юсуф.\nТўзғитиб зулматнинг ғализ пардасин,\nНогоҳ етиб келди қандайдир паноҳ.\nГарчанд ташна эди қонга ғараз, кин,\nГарчанд тубсиз эди Юсуф ётган чоҳ...\nСўнгра пайғамбарни қулдек сотдилар,\nПарвардигор эди бу сирдан огоҳ.\nОғалар ғариблик заҳрин тотдилар,\nЮсуф ўзга юртда бўлди шаҳаншоҳ.\nУшалди умидга бурканган орзу,\nФарзандин хуш атри бўлганда раво.\nЮсуф дийдоридан таралган ёғду,\nЯъқубнинг кўзиган нур этмиш ато...\nДерлар: кушойишлар калити – сабр,\nТириклик сабр ила ёришган кундир.\nБандаси қанчалар қилмасин макр,\nОллоҳнинг тадбири ундан устундир!..\nАГАР СИЗ ОЛЛОҲГА ШУКР ҚИЛСАНГИЗ\nЭй, мўмин-муслимлар, Одам авлоди,\nОсмонга етгайдир олам фарёди,\nХаёлдан ўчмагай жаннатнинг ёди,\nАгар сиз Оллоҳга шукр қилсангиз.\nСаждага бош қўйинг, ёш тўлса кўзда,\nЮракда бори акс этади сўзда,\nТангрининг қудратин ҳис этиб ўзда\nАгар сиз Оллоҳга шукр қилсангиз..\nБедорлик бахш этар Қадрнинг туни,\nСабрдан саботни изланг ҳар куни,\nМиналҳақ десангиз топгайсиз Уни,\nДилни поклагувчи азобингиз бор,\nГуноҳдан юз бурган савобингиз бор,\nСўнгги кун ҳукмига жавобингиз бор,\nСабру тоқат айланг, камдан нолиманг,\nХасталик келган ҳар дамдан нолиманг,\nҲақ ато айлаган ғамдан нолиманг,\nГар бало ёғилса иймондир қалқон,\nЖонлар аросатда бўлмагай сарсон,\nҲақдан “лаббайк” келар, “Ё, Раб” деб ҳар он\nМайсалар сочини силкитарди жим.\nҚуёш гоҳ беркиниб, гоҳо нур сочиб,\nКечаю кундузни бир-бир варақлар.\nМеҳнаткаш қўлларин дуога очиб…\nБомдодни қаршилар мўмин дарахтлар.\nАйрилиқ излари қолган кўчалар\nЮракка улайди йўлнинг сўнгини.\nЕр раҳмат сувига бағрин бўшатар,\nБулутлар бўшатар тўлган кўнглини...\nСОҒ КЎНГИЛДА ХУДО ЯШАЙДИ...\nНе нуқсонлар кўзлардан ниҳон.\nКимларнингдир кўзи очиқ — кўр,\nКимларнингдир қалби ногирон.\nҲаётида нур кўрмагандек,\nҚалби кўрлар қилсинлар армон.\nБу дунёси нақшинкордир, лек,\nУ дунёси вайрондан вайрон.\nКўрмайсанми ён-атроф — забун,\nКўнгли соғлар борлиги учун,\nБаҳор қайтар олис ерлардан.\nЎзни ноқис билма ҳеч қачон,\nДунё шудир — доим бири кам.\nОшиқ диллар мажруҳдир азал,\nДардсиз бўлмас шоир зоти ҳам.\nҲақ нури бор ғамгин дилларда,\nСуйганига дард бергай Худо.\nҚўл-оёқдан айирганда ҳам,\nСоғ кўнгилдан қилмасин жудо.\nЎкинмагин, тоқатинг тўлса,\nДилга бир кун бахт гул қадайди.\nСоғлом танда соғ ақл бўлса,\nЎтроқи қушларга қиламан ҳавас,\nИзғирин, совуқдан кетмаслар учиб.\nОшёнин билишар чўнг ва муқаддас,\nЯшарлар осмону фалакни қучиб.\nХиёнат қилишмас ўлгунича то,\nШаънига туширмас заррача бир доғ.\nМаломат тошини отишмас, илло\nУлар бир-бирига қазимайди чоҳ.\nТариқсиз ўтсада, кунлари – беғам,\nТоқатда сабрли, нафсига собит.\nШу жиккак жуссада, шижоат билан,\nЎз инин асрашга туришар зобит.\nНақадар беозор, мўъжаз мавжудот,\nШу қадар файзиёб... ҳайратим ошар.\nЧумчуқлар мақсадсиз қоқишмас қанот,\nЧумчуқлар беҳуда чирқ этмай яшар.\nТонг-саҳар чуғурлаб куйлашар қўшиқ,\nҚалбимни маҳлиё айлар ширин сас.\nҲавасим келмасин, айтингиз, нечук.\nЎтроқи қушларга қиламайин ҳавас?..\nКўрдим, борарди бир чумоли беҳол,\nТаширди бир буғдой донасин қирдан.\nБосиб олмоқликни қилгандим хаёл,\nОллоҳнинг қудратин эсладим бирдан.\nРизқим илинжида чопсам беҳадик,\nТалпинсам ҳар лаҳза луқма, донимга.\nНогоҳ хатар етса чумоличалик,\nКимдир ачинарми манинг жонимга?!.\nБолдай туюлади – ичсак ҳам заҳар,\nҲар кун ғайб мулкидан кутгаймиз хабар,\nБеғаму беорлар учраса агар,\nБўйсунмас замоннинг расму русмига,\nИнтилар зулматдан соғинч субҳига,\nҲамиша тошбағир тақдир ҳукмига\nТоки тан ўлса ҳам қайтсин ҳаётга,\nЎлгунча талпинар Ёлғиз нажотга,\nЁвуз ақл билан қирғинбаротга\nБири икки бўлмас, доим бири кам,\nИкки дунё бўлар, баъзан бир қадам,\nЧил-чил синганда ҳам, бўшаганда ҳам\nДилдан қайғу, қувонч ариб кетса ҳам,\nФурсат боримизни ғажиб кетса ҳам,\nБиз кўнгил қўйганлар қариб кетса ҳам,\nКўнгил қаримайди, кўнгил қаримас!\nҲақиқат ахтарар, баъзан, хатодан,\nҚаро ерда туриб сўйлар самодан,\nБизга меърос ўшал Одам Атодан\nОрзу-армон эрур Ёрнинг висоли,\nИшқнинг гоҳ тўлин ой, гаҳи ҳилоли,\nУммон тубидаги дурлар мисоли\nИшқу муҳаббатдан бўлгандир пайдо,\nТинмай бошимизга ёғдирар савдо,\nҲатто, малоикни айлаган шайдо\nТош узра ўйилгай бир кун исмимиз,\nЗеро, биз Бутуннинг битта қисмимиз,\nҚартайиб кетса ҳам буткул жисмимиз,\nСадоқат — қувончдир!\nТитраган дил, лаб,\nМеҳр-муҳаббатга эришмоқ, висол.\nСадоқат шундайки, Милиард йиллаб,\nҚорни қучиб турган чўққилар мисол.\nСадоқат — ишончдир!\nҲаётнинг рангба-ранг нафаси, таъми.\nСадоқат шундайки, Она заминни,\nЎраб авайлаган озон қатлами.\nСадоқат — баҳордир!\nИнсоннинг беғубор болалигидай.\nСадоқат кўнгилдан айрилмайди ҳеч,\nЭт билан тирноқнинг оралиғидай.\nСадоқат — Қуёшдир!\nНуридан унган ер тупроғи, тоши.\nСадоқат — гўёки тўлган ой каби,\nТугаб бораётган ернинг бардоши...\nЙўлларингда ёнсин умид янглиғ чироқ,\nТоки олам ичра бордир васлу фироқ,\nКин, ғаразлар қалбни айлар ночор, юпун,\nИймонингни иблислардан асра бутун,\nМуқаддас юрт келажагин кўрмоқ учун,\nБолам дея, юртим дея куйган бу эл,\nДанагидан мағзин устун қўйган бу эл,\nМиллатини, ўзлигини суйган бу эл,\nОсмонимиз ўртанмасин дард аламда,\nОна Ерни суйдим, жон бор то танамда,\nБундан ортиқ не керакдир? Ҳар қадамда,\nБўлар эдим, балки, этикдўз,\nСўз берардим, сўрамасдим сўз,\nАгар ҳунар ўрганганимда.\nТўкилмасди томчи гавҳарим,\nКулмас эди мендан ғамларим,\nБўлганимда эди афсунгар.\nТашлар эдим нафсни чавақлаб,\nҚоғоз титиб, китоб варақлаб,\nАгар илм ўрганганимда.\nТухмат, ғараз кетмасди йиқиб,\nТоғ олмасди елкамга чиқиб,\nАқллироқ бўлганимда мен!..\nЎлтирмасдим бедор, ярим тун,\nЎлмас эдим тирилмоқ учун,\nКўрсатмаса Оллоҳ бир карам.


Ўзбекистондаги куч ишлатар тузилмалар орасида яна “авторитет” пойгаси бўладими? | Qalampir.uz\nЎзбекистондаги куч ишлатар тузилмалар орасида яна “авторитет” пойгаси бўладими?\nЖамият\t05 Апрель 13:51 35906\nЯнги Ўзбекистон шаротида энг “орқага қайтиш йўқ”, деган жумла кўп бор қулоққа чалинмоқда. Бироқ, ўзгаришлар, эркинлик ва демократия шамоли баъзан шиддат билан, баъзан эса ўта сокинлик билан эсаётгандек. Тўғри, ўтган 4 йилда Ўзбекистонда мисли кўринмаган ўзгаришлар содир бўлди, бироқ биз тўлиқ натижага етганимиз йўқ. Бу туганмас жараён ва меҳнатни талаб этади. Бироқ, олдинда йирик сиёсий воқеа – Президент сайлови турибди. Мамлакатда сўнгги вақтларда содир бўлаётган ҳолатлар куч ишлатар тузилмаларнинг яна фаоллашишига ёки улар орасида “авторитет” пойгасига олиб келадими?\nБу ҳақдаги савол билан QALAMPIR.UZ раҳбари Қамариддин Шайхов Олий Мажлис Қонунчилик палатаси спикерининг ўринбосари Алишер Қодировга юзланди. Қодиров қуйидагича жавоб берди:\n“Бугун биз демократик очиқ жамиятни шакллантиряпмиз. Бугунги кунда нодавлат ташкилотларнинг жамиятдаги ўрни сезиларли даражада ошди. Сиёсий партиялар, парламентнинг хатти-ҳаракатлари куч ишлатар тузилмаларнинг аввалгидек ўз хоҳишлари билан бир нарсаларни ўзгартириш имкониятини бермайди. Энди бир куч ишлатар тизими бирор бир масалани ўз хоҳишига мослаб оломайди”.\nҚонунчилик палатаси спикерининг ўринбосарига кўра, бугунги парламент, бугунги депутатлар, бугунги жамият кечагидек эмас. Энди куч ишлатар тузилмаларнинг ўз хоҳиш-иродасидан келиб чиқиб ўзгариш қилолмайди.\n“Бир нарсани таъкидлаш керак, бугунги кунда Ўзбекистондаги бошқарув идоралари – Президент Администрациясидан бошлаб, Ҳукумат бўладими, Парламент бўладими – барча ҳокимиятлар бугун очиқлик ва шаффофлик тизимида ишлашга ўрганди. Бу бир нечта идоралар хоҳлаб ҳам ўзгартириши имкони бўлмаган бир жараён. Яъни Президент бир неча йиғилишларда буни такрор ва такрор айтдики, орқага қайтиш йўқ. Одамлар эркинликка ўрганди. Одамлар фикрини очиқ айтишга ўрганди. Давлат тасарруфида бўлмаган ташкилотлар ўз ҳақ-ҳуқуқларини ҳимоя қилишни ва буни қонунларда акс эттириш жараёнларини ўрганди. Одамлар жамият сиёсий ҳаётида фаоллашди. Чекловларни киритишга ҳаракат бўлиши мумкин, албатта. Лекин бу аввалгидек осон шаклда ва хоҳлаганда бўлмайди”, дейди Қодиров.\n“Миллий тикланиш” демократик партияси раиси Алишер Қодиров сўзида давом этаркан, Қонунчилик палатаси аъзолари Ички ишлар вазирлигининг айрим ҳолатлар бўйича жарималар қўллаш бўйича таклифини ва Фавқулодда вазиятлар тўғрисидаги қонунни маъқулламаётганини қўшимча қилди.\n“Бу борада бир нечта мисоллар келтириш мумкин. Масалан, Ички ишлар вазирлиги айрим хатти-ҳаракатлар бўйича жарималар қўллаш бўйича таклифларини парламентдан ўтказа олмаяпти. Ёки Фавқулодда вазиятлар тўғрисидаги қонун лойиҳаси Қонунчилик палатаси томонидан муҳокама қилиняпти. Қонун жуда кескин эътирозлаарга сабаб бўляпти. Бу қонунга эҳтиёж борлигини ҳеч ким рад этмайди, лекин ундаги чекловларнинг ҳуқуқий асослари нуқтаи назаридан депутатлар ўз сайловчиларининг манфаатидан келиб чиққан ҳолда ҳаракат қиляпти. Яъни бугунги парламент аввалги парламент эмас. Шунингдек, депутатлар ва нодавлат ташкилотлар ҳам аввалгидек эмас. Жамиятдаги муҳокама, очиқ тортишувлар ва рақобат муҳитини тўхтатиш учун нафақат давлат идоралари, жуда кўп идораларнинг ҳам кучи етмаса керак. Президент таъбири билан айтганда, Ўзбекистондаги очиқлик сиёсати орқага қайтмас даражада илгарилаб кетди”, дейди Қодиров.\nОлий Мажлис Қонунчилик палатаси спикерининг ўринбосари – “Миллий тикланиш” демократик партияси раҳбари Алишер Қодиров билан эксклюзив интервьюнинг тўлиқ шаклини юқоридаги видеоплеерда ёки QALAMPIR.UZ'нинг YouTube'даги саҳифасида томоша қилишингиз мумкин.\n21 Октябрь 10:51 29325\n21 Октябрь 19:06 27016\n22 Октябрь 14:00 23070\n21 Октябрь 14:31 22412\n21 Октябрь 16:20 17735


Ёнғин хавфсизлиги бош бошқармаси аҳолини хавфдан огоҳлантирмоқда\nЁнғин хавфсизлиги бош бошқармаси аҳолини хавфдан...\n30.12.2018 15:28 0 101\nЎзбекистон Республикаси Ички ишлар вазирлиги Ёнғин хавфсизлиги бош бошқармаси мамлакат аҳолиси ҳамда ташкилот, корхона ва муассасалар раҳбарларини ёнғин хавфидан огоҳлантирмоқда.\nКунлар совиши билан электр, газ ёки бошқа ёқилғида ишлайдиган иситиш мосламаларидан фойдаланишга эҳтиёж ортади. Бунда эътиборсизлик туфайли ёки носоз, ностандарт иситиш мосламаларини ишлатиш натижасида ёнғинлар содир бўлиши мумкин.\nЁнғинларнинг олдини олиш мақсадида иситиш мосламаларидан фойдаланишда қуйидаги ёнғин хавфсизлиги талабларига риоя қилиш лозим:\n- қўлбола ҳамда носоз газ, электр ва бошқа ёқилғида ишлайдиган иситиш мосламаларидан фойдаланмаслик;\n- иситиш мосламаларини ўрнатишда ва фойдаланишда уларни ишлаб чиқарган корхонанинг тавсияси ва йўриқномаси талабларига риоя қилиш;\n- иситиш печлари ва мўриларнинг созлигига доимо эътибор бериш;\n- иситиш печларини ҳаддан зиёд қиздириб юбормаслик;\n- газ ва электр иситиш мосламаларини назорат қилишни ёш болаларга топширмаслик;\n- газ ускуналарини улаш тартиб-қоидаларига риоя қилиш;\n- ташқи ҳимоя қобиқлари шикастланган электр симлари ва кабеллардан фойдаланмаслик.\nЁнғин бошқармаси хонада газ ҳидини сезсангиз, чироқ ва учқун чиқарувчи мосламалардан асло фойдаланмаслик, дарҳол хонани шамоллатиш чорасини кўриш ва бу ҳақда «104» телефон рақами орқали газ хизматига хабар беришни таъкидламоқда. Ёнғин содир бўлган тақдирда Ёнғин хавфсизлиги хизматининг «101» телефон рақамига қўнғироқ қилиш зарур.\nмурожаат Ёнғин хавфсизлиги\nҲуқуқ 10/11, 17:59\nЁнғин хавфсизлиги қоидаларини бузганлик учун қанча жарима тўланади?\nЖамият 09/11, 10:10\nПрезидент ҳокимларга 2 кун муҳлат берганди. Навоий ҳокими бу топшириқни бажаришга киришди\n#Андижон - 264\n#Афғонистон - 294


Сизлардан олдинги кишилардан уч нафари йўлга тушди...\nАбу Абдурроҳман Абдуллоҳ ибн Умар ибн Хаттоб розияллоҳу анҳумодан ривоят қилинади:\n“Расулуллоҳ соллаллоҳу алайҳи васалламдан қуйидаги сўзларни эшитдим:\n“Сизлардан олдинги кишилардан уч нафари йўлга тушди. Тунаш учун бошпана излаб бир ғорга киришди. Шу пайт тоғдан бир харсанг тушиб, ғорни тўсиб қўйди. Улар: «Солиҳ амалларингиз ила Аллоҳга дуо қилишингизгина сизларни ушбу харсангдан қутқара олади», дейишди. Шунда улардан бир киши: «Аллоҳим! Менинг ёши улуғ, кекса ота-онам бор эди. Кечки (сут)ни улардан олдин аҳли-оиламга ҳам, қул-чўриларимга ҳам ичирмас эдим. Бир куни ўтин излаб узоқроққа кетиб қолган эдим, қайтиб келгунимча (ота-онам) ухлаб қолишибди. Кейин уларга кечки сутларини соғиб келдим, лекин икковлари ҳам ухлаб қолишган экан. Кечки (сут)ни улардан олдин аҳли-оиламга ёки қул-чўриларимга ичиргим келмади ва уйғотишни кариҳ кўрдим. Икки қўлимда қадаҳ тутганча уларнинг уйғонишларини кутдим. Ниҳоят, тонг ёришди. Уйғонишгач, кечки сутларини ичишди. Болалар (очликдан) оёғимга остида бақиришарди. Аллоҳим! Агар буни Сенинг розилигингни истаб қилган бўлсам, мана бу харсанг сабабли бошимизга тушиб турган ҳолатни биздан кўтаргин!» деди. Шунда (харсанг) бир оз очилди. Лекин улар чиқа олмасдилар.\nИккинчиси: “Аллоҳим, бир амакимнинг қизи бор эди. У менга барча инсонлардан севимли эди. (Бошқа бир ривоятда: “Киши аёлни яхши кўргандан ҳам кўра уни қаттиқроқ яхши кўрар эдим”, дейилади.) Мен уни(нг нафсимни қондиришини) истадим, у эса мендан ўзини олиб қочди. Қачонки, қаҳатчилик бўлган йилларнинг бирида қийинчилик сабабидан унинг ўзи ҳузуримга келди. Мен ўзи билан менинг орамни холи қолдириш (яъни, хоҳлаганимни қилавериш) шарти билан бир юз йигирма динор бердим. У шундай қилди. Ниҳоят, уни тўла қўлга олганимда: (Бошқа бир ривоятда: “Икки оёғи орасига ўтирганимда), у менга “Аллоҳдан қўрқ. «Муҳрни ноҳақ очма», деган эди, мен ундан юз ўгирдим. Ваҳоланки, у менинг учун энг севикли инсон эди. Унга берган тилламни ҳам қолдирдим. Аллоҳим! Агар буни Сенинг розилигингни истаб қилган бўлсам, бошимизга тушиб турган ҳолатни кўтаргин!» деди. Шунда харсанг очилди, бироқ улар ундан (ғордан) чиқа олмасдилар.\nУчинчиси: «Аллоҳим! Мен бир неча мардикор ёллаган эдим. Уларга ҳақларини бердим. Фақат бир киши ўзиникини ташлаб, кетиб қолди. Мен унинг иш ҳақини сармоя қилган эдим, ундан мол-бойлик кўпайди. Маълум вақтдан кейин келиб: «Эй Аллоҳнинг бандаси, менга ҳаққимни тўла», деди. Мен унга: «Сен кўриб турган туя, сигир, қўй ва қулларнинг ҳаммаси сенинг ҳаққингдандир», дедим. У: «Эй Аллоҳнинг бандаси, мени масхара қилма!» деди. «Мен сени масхара қилаётганим йўқ», дедим. Шунда у уларнинг барчасини олиб, ҳайдаб кетди, ҳеч нарса қолдирмади. Аллоҳим! Агар буни Сенинг розилигингни истаб қилган бўлсам, бошимизга тушиб турган ҳолатни кўтаргин!» деди. Шунда харсанг очилди ва улар чиқиб кетишди».\nАбу Ҳурайра розияллоҳу анҳудан ривоят қилинади: ..\nАллоҳга тавба қилиб истиғфор айтинглар\nАғар ибн Ясар ал-Музаний розияллоҳу анҳудан ривоят..\nАллоҳ таоло бандаси тавба қилганда, шу қадар хурсанд бўладики...\nРасулуллоҳ соллаллоҳу алайҳи васаллам: “Аллоҳ тао..\nКиши Исломининг ҳусни беҳуда нарсаларни тарк қилишидадир


Ўзбекистон терма жамоаси мураббийи ва футболчисида коронавирус аниқланди\n12 январь, 2022, 10:46\nТеглар:Узбекистон терма жамоаси | Сречко Катанец | Ҳожимат Эркинов\nУларга соғлик тилаймиз!\nХусусан, миллий терма жамоамиз бош мураббийи Сречко Катанец Дубайдаги йиғинга Словениядан етиб келиши режалаштирилган эди. Бироқ, бевосита кетиш олдидан топширилган тест мусбат натижани келтириб чиқарган. Шу тариқа, словениялик мутахассис ўз юртида карантин ўташга мажбур бўлди. Умид қиламизки, карантин даври тугагач, мураббийимиз ўз соғлиғини тиклаган ҳолда терма жамоа бошқарувига қайтади. Унга қадар Катанецнинг ёрдамчи мураббийлари йиғиннинг бошланғич қисмида терма жамоани бошқариб туради.\nЎзбекистон миллий терма жамоасининг Дубайдаги бош мураббийсиз машғулоти қандай ўтмоқда? (Фоторепортаж)\nФото Терма жамоамиз машғулотларни бошлади. Достон Турсунов ҳам йиғинда иштирок этмоқда (фото)


(мавзунинг бешинчи қисми)\nАллоҳ Таоло яхши кўрган бандасига бало туширганидек, ўша бандасига балога лойиқ сабрни ҳам беради, худди мана шу иккисини солиҳ ва холис бўлган мўминлар доимо ёдда тутишлари керак. Бирор бало етмаган ва динида енгиллик қилаётган киши балога ҳам сабр қила олмайди. Бу икки иш бири иккинчисига далолат қилади, яъни бало бўлмаган жойда сабр ҳам бўлмайди, бундан ташқари, худди шу иккала иш ўз эгасини Парвардигори олдидаги фазлига далолат қилади. Абдуллоҳ ибн Аббос ривоят қилади: Расул с.а.в. айтдилар: «Қиёмат куни шаҳид ҳисоб-китоб қилинади, садақа қилган киши ҳисоб-китоб қилинади, кейин балога йўлиққан кишилар келади-да, уларни ҳисоб-китоб ҳам қилинмай, тарозида ҳам тортилмай, ўша тобда мукофоти берилади. Шунда офият аҳллари Аллоҳнинг савобини деб жасадлари қайчилар билан қийма-қийма бўлиб кетадиган мартабани орзу қиладилар».\n«Зумар» сурасида Аллоҳ Таоло айтадики:\n– “Ҳеч шак-шубҳа йўқки, сабр-тоқат қилгувчиларга ажр-мукофотлари ҳисоб-китобсиз тўла-тўкис қилиб берилур”. (Зумар:10)\nШунинг учун мусулмон киши даъват қилиши ва бу даъватда ҳар бир қадамини ўйлаб босиши керак, чунки у миналар билан тўлиқ майдонда кетяпти. У мана шу майдондаги балоларга сабр-тоқат қилмай уни босиб ўта олмайди, сабр-тоқат билан ҳар қандай балони енгади, ҳар қандай азобга ғолиб бўлади. Сабр ҳақида Қуръони Каримда юзлаб оятларда эсга олинадиган, мана шу сабрнинг аҳамиятли ва афзал эканига далилдир.\nЮқоридагиларга қўшимча яна айта оламизки кимгаки бир мусибат етса ва уни дунёда яхшиликка айлантирмоқчи бўлса, Умму Салама ривоят қилган нарсани яхши билиб олсин. Умму Салама айтадики: «Расул с.а.в.ни шундай деб айтаётганини эшитганман»: «Қайсики бир кишига мусибат етса-ю, биз Аллоҳникимиз ва унга қайтамиз, Парвардигор! Мени чеккан мусибатимга яраша ажир бергин ва ўша мусибатни яхшиликка алмаштиргин, деб айтса, Аллоҳ Таоло унинг мусибатига яраша мукофот бериб, ўша мусибатни яхшиликка алмаштиради».\nАгар даъватчи даъват душманлари томонидан азобга йўлиқса, Расул с.а.в. Тоифга даъват қилиш учун борганда ва у ерда азобга дучор бўлганда у кишининг қилган дуолари билан Аллоҳга дуо қилсин. Муҳаммад ибн Каъб Қурозий ривоят қиладики: «Расул с.а.в. шундай деб дуо қилган эди»:\n«Парвардигоро! Сенга кучимни озлигидан, ҳийламни озлигидан ва инсонлар олдидаги заифлигимдан шикоят қиламан. Эй раҳмдилларнинг раҳмдилроғи! Сен мен ва заифларнинг Роббисисан. Мени кимларга топширяпсан?! Менга қовоқ солувчи ёд-бегонагами?! Ёки менинг устимдан эга қилиб қўйганинг душманимгами?! Агар мендан ғазабланмаган бўлсанг, ҳечқиси йўқ, лекин сенинг офиятинг мен учун кенгдир. Зулматларни ёритган, дунё ва охират ишини тузатган юзингни нури билан сендан паноҳ сўрайманки, менга ғазабингни туширма, сен рози бўлгунингча машаққатим сен учундир. Кучу қудрат фақат сендандир».\nTagsБАЛОГА САБР ҚИЛИШВАЗИФАЛАРСИФАТЛАР“ИСЛОМИЙ ДАЪВАТНИ ЁЙИШ”


Украина ҳарбийлари тинч аҳолини ўлдирганига оид айбловни рад этди\nНижная Кринкада кўмилган рус аскарлари қабри\nУкраина ҳарбийлари Донецк вилоятининг Макеевка шаҳри атрофидаги Коммунар ва Нижная Кринка қишлоқларида топилгани иддао қилинган оммавий қабрларга алоқаси йўқлиги ҳақида баёнот берди. Айирмачилар украиналик ҳарбийлар бу қишлоқларда тинч аҳолини ўлдириб, оммавий қабрларга кўмганини иддао қилган эди.\nУкраина шарқидаги аксилтеррор амалиётлар матбуот маркази Донецк вилоятида тинч аҳоли кўмилган оммавий қабрлар топилгани ҳақидаги Россия ОАВининг хабарларига жавобан баёнот тарқатди:\n“Донецк яқинида оммавий қабрларнинг пайдо бўлишига Украина армиясининг алоқадорлиги ҳақида хабарлар ҳақиқатга тўғри келмайди ва бу Украина яхлитлигини сақлаб қолиш учун ўз бурчларини бажараётган украиналик аскарлар орасига нифоқ солишга қаратилган”, дейилади баёнотда.\nУкраина Миллий гвардияси ҳам Донецк вилоятида оддий фуқароларни ўлдиришга ҳеч қандай алоқаси йўқлигини таъкидлаган.\n“Тинч аҳолининг жасадлари топилган Донецк яқинидаги районда Миллий гвардия жангчилари бўлмаган, у ерда бошқа қуролли кучлар бўлган”, деди чоршанба кунги брифингда Украина Миллий хавфсизлик ва мудофаа кенгаши вакили.\nМакеевка қишлоғини назорат қилиб турган айирмачиларнинг таъкидича, маҳаллий аҳоли кўрсатган оммавий қабрлардаги тинч аҳолини гўёки Украина ҳабийлари қатл қилган. Уларнинг айтишича, қабрлар яқинида украина ҳарбийлари истеъмол қиладиган “сухой паёк”лар топилган.\nРоссия ҳукумати бу “ҳарбий жиноят” эканини урғулаб, Европа Иттифоқи парламенти ассамблеяси ва ЕХҲТдан оммавий қабрларда топилган фуқароларнинг ўлими юзасидан текширув олиб бориш учун махсус комиссия тузишни талаб қилган.\nЕХҲТ вакиллари Коммунар посёлкасида бўлиб, ҳақиқатан ҳам қабрлар борлигини аниқлаган. Лекин ЕХҲТнинг Украинадаги махсус миссияси раҳбари Майкл Бочуркив гап Россия ОАВи хабар берганидек “оммавий қабрлар” хусусида эмас, балки “белгиланмаган қабрлар” ҳақида бораётганини таъкидлаган.\nЕХҲТнинг Украинадаги миссияси хабарида айтилишича, ўзини Донецк халқ республикаси полицияси деб таништирган одамлар ЕХҲТ вакилларига, айирмачилар таъкидлаганидек, бир неча жасад бир жойга кўмилган учта қабрни кўрсатган. Яна иккита қабр Коммунар посёлкаси яқинида ва яна бири посёлканинг ўзида бўлган. Посёлка шахтаси яқинида ЕХҲТ вакиллари бир биридан 50 метр узоқликда жойлашган ва ҳар бирига иккитадан жасад кўмилган иккита қабрни кўрган. Бу жасадлардан беш метр узоқликда “макаров” тўппончасининг саккизта гилзаси топилган.\n“Ассошиэйтед пресс” ва “Рейтер” агентлиги ўтган ҳафтада айирмачилар томонидан тўплардан, жумладан бараварига реактив снаряд отадиган ускуналардан ўққа тутилган Макеевка қишлоғидан суратлар эълон қилган эди. Маҳаллий аҳоли “Град” ускуналари қўлланилгани ҳақида хабар берган.\n“Рейтер” агентлиги фотографи Марко Дюрици ЕХҲТ вакилини табличка ўрнатилган қабр ёнида суратга олган эди. Табличкада “Путин ёлғони учун қурбон бўлдилар”(“Погибли за путинскую ложь”) ва Юрий, Сергей, Максим, “ВС России” деган сўзлар ёзилган эди.\nРИА Новости агентлиги ҳам бир қанча суратларни эълон қилди. Битта суратда қабрдаги табличка алоҳида тасвирга туширилган, бироқ ундаги ёзувни ўқиб бўлмайди. Лекин суратлар галареяси “Донецк остонасида тинч аҳоли қабрлари жойида” деб номланган.\nЕХҲТ ташкилотининг хабарида айтилишича, юқорида қайд қилинган қабр посёлкага олиб борадиган йўл ёқасида жойлашган. Судмедэкспертнинг йўқлиги боис, бу қабрнинг ҳақиқийлиги ва неча киши кўмилганини аниқлашнинг имкони бўлмаган.


ТОШКЕНТ ВИЛОЯТИ САЛОҲИЯТИНИ КЎТАРИШ - Ўзбекистон овози газетаси\nТОШКЕНТ ВИЛОЯТИ САЛОҲИЯТИНИ КЎТАРИШ\nбарчамиздан жиддий масъулият талаб этади\nХалқ депутатлари Тошкент вилоят Кенгашининг нав батдан ташқари сессиясида Давлатимиз раҳбари вилоятимизда эришилаётган муваффақиятларни эътироф этиб, турли соҳалардаги оқсоқликлар, камчиликларга алоҳида эътибор қаратди. Шунинг баробарида ҳал қилиниши кўп жиҳатдан нодавлат нотижорат, жамоат ташкилотлари фаоллиги ва талабчанлигига боғлиқ бўлган муҳим вазифаларга ҳам тўхталди.\nБундан тўғри хулоса чиқариб, ЎзХДП ташкилотлари ва депутатлик бирлашмалари ўз фаолиятини янада кучайтириши, олдимизга қўйилган вазифаларни самарали бажариш юзасидан ташаббус кўрсатиши керак бўлади.\nСессияда таъкидланганидек, вилоятда айрим туман ва шаҳарларни ривожлантириш ва обод қилиш имкониятлари тўлиқ ишга солинмаган. Хусусан, Бўка, Ўртачирчиқ, Қуйичирчиқ, Юқоричирчиқ ва Паркент туманларида ижтимоий инфратузилмани ривожлантиришга жиддий эътибор қаратилмаган. Шундай экан, аҳоли турмуш фаровонлигини ошириш, муносиб уй-жой ва ижтимоий-маиший шароитларни таъминлаш, йўллар, коммуникация инфратузилмасини ривожлантириш масалаларида янги ташаббус, зарур бўлса муқобил лойиҳалар билан чиқишга ҳаракат қилишимиз зарур.\nБарча партия лойиҳаларида, шу жумладан, «Маҳалла — аҳолини манзилли ижтимоий қўллаб-қувватлаш маркази» лойиҳаси, бир қатор бошқа амалий тадбирлар доирасида бу масалага тизимли эътибор қаратиш талаб этилади.\nДавлатимиз раҳбари томонидан алоҳида эътибор қаратилган яна бир муҳим жиҳат — вилоятда туризмни ривожлантириш масаласидир. Бу борада ҳам ҳали ишга солинмаган катта салоҳият мавжуд.\nХусусан, қизиқарли туристик йўналишларни, жумладан, оилавий сайёҳликни кенг йўлга қўйиш борасида имкониятлар кўп. Ушбу масалаларнинг ҳал қилиниши хизмат кўрсатиш соҳаси ва инфратузилмани ривожлантиришга мустаҳкам замин яратади. Жумладан, янги кичик меҳмонхоналар, турли хизмат кўрсатиш шохобчалари юзага келади.\nБугунги кунда ҳаётнинг ўзи кўрсатиб турибдики, хизмат кўрсатиш соҳасини ривожлантиришнинг истиқболи порлоқдир. Чунки хизмат кўрсатиш турлари кўпайиши орқали бандлик масаласи самарали ҳал этилади, аҳолининг реал даромадлари ошади. Шунинг учун бу жараёнда ЎзХДП ташкилотлари фаол иштирок этиши керак. Айниқса, партиянинг Олий Мажлис Қонунчилик палатасидаги фракцияси ва маҳаллий Кенгашлардаги депутатлик гуруҳларининг электорат манфаатларига хизмат қиладиган вазифаларни ҳал қилиш бўйича ҳамкорлигини кучайтиришимиз лозим.\nҲамкорлик доирасида ҳудудларни ижтимоий-иқтисодий ривожлантириш борасидаги инвестиция дастурларига муқобил лойиҳалар киритиш, шу орқали партия Сайловолди платформасидаги мақсадларга эришиш муҳимдир.\nБу жараёнда маҳалла фуқаролар йиғинлари, меҳнат ва аҳолини ижтимоий муҳофаза қилиш ҳамда бошқа идоралар билан ижтимоий шерикчилик асосидаги муносабатларни такомиллаштириш яхши самара беради. Мамлакатимиз раҳбари нутқида белгилаб берилган вазифалар, Обод турмуш йили мақсадларини ҳисобга олган ҳолда, ҳаммамиз изчил фаолият юритишимиз, партиямизнинг жорий йил учун ҳаракат дастурини амалга ошириш, вилоят тараққиётини янги босқичга кўтариш, аҳоли турмуш фаровонлигини юксалтириш йўлида ҳамжиҳат бўлиб, бир ёқадан бош чиқариб, сидқидилдан меҳнат қилишимиз талаб этилади.


Сурхондарёлик фуқародан қурол ва ўқлар олиб қўйилди – Газета.uz\nСурхондарёлик фуқародан қурол ва ўқлар олиб қўйилди\nСурхондарё вилояти божхона бошқармаси ходимлари Шеробод туманида спорт қуроли ва унинг ўн тўрт дона ўқини ушлаб қолди.\nLotinchada 26 ноябр 2018, 19:47 Жамият\nСурхондарё вилояти божхона бошқармаси Контрабанда ва божхона қонунчилиги бузилишига қарши курашиш бўлими ходимлари Шеробод туманида спорт қуроли ва унинг ўн тўрт дона ўқини ушлаб қолди. Бу ҳақда ЎзА хабар берди.\nХолислар иштирокида фуқаро Ш. Я.га тегишли «Волга» русумли автомашина кўздан кечирилганда енгил машинанинг орқа юк хонасидаги метан газ баллони ортига яширилган бир дона «Байкал» спорт қуроли ва ўн тўрт дона ўқ борлиги аниқланди. Қурол ва ўқлар тегишли тартибда расмийлаштирилиб, вақтинча сақловга олинди.\n— Вилоят ҳудудида ўқ-отар қурол ва ўқ-дориларнинг ноқонуний олиб ўтилишига қарши зарур чоралар кўрилмоқда, — дейди вилоят божхона бошқармаси жамоатчилик ва ОАВ билан алоқалар гуруҳи инспектори Шоҳрўз Ўралов. — Чунки, мамлакатимизда ўқ отар ов, спорт қуроллари ҳамда ўқ-дорилари сотиб олиниши, олиб юрилиши ва фойдаланилиши, шунингдек, юртимиз ҳудудига олиб кириш ва олиб чиқиш ички ишлар органи рухсатномаси асосида амалга оширилиши қатъий белгилаб қўйилган. Шунга мувофиқ, айни пайтда мазкур ҳолат юзасидан ҳам тегишли суриштирув ишлари олиб борилмоқда.


Боланинг ота-онага итоаткор бўлишига эришиш – катта ва жиддий мавзу. Маълумотларнинг тўлиқлигига даъвогарлик қилмай, айрим маслаҳатларни жамладик. Уларнинг бари илмий асосланган ва кўплаб ота-оналарга ёрдам берган.\nБолани итоаткор бўлишига ҳеч қандай йўл билан мажбурлаб бўлмайди. Уни бўйсунишга мажбур қилиш мумкин, бироқ узоқ муддатга эмас.\nБиринчи навбатда боланинг керакли йўналишга қаратилган ҳар қандай фаолиятини рағбатлантириш керак. Қизалоқ идиш ювмоқчими? Унинг ёрдами сизга халақит қилса ҳам албатта рухсат беринг.\nМасалан, бола ўз буюмларини тартиб билан тахлаб қўйишини истасангиз, дастлаб буни биргаликда бажаринг. Иккинчи босқичда қўшимча ёрдам бериш мумкин, масалан, қандай кетма-кетликда тахлашни ўргатиб расм чизиш. Масалан, қуйидагича:\nБола қулоқ солмаяптими? Унга ёрдам беринг\nКўп болалар тушунарли ва кўргазмали йўриқномага амал қилишади. Аста-секин одат шаклланади, ташқи ёрдам керак бўлмай қолади.\nКейинги усул – керакли ҳаракатларни ўйин ёки мусобақага айлантириш. Ўйинчоқни оддийгина йиғиштириш зерикарли ва узоқ вақт олади. Тозалаш ўйинини ўйнаш – умуман бошқа гап.\nЎйин – болаларнинг табиий эҳтиёжи. Ўйин шаклида ҳар қандай ёқтирмаган ишларига ҳам киришишга тайёрлар. Беллашув ҳам аъло даражада таъсир қилади.\nБола қулоқ солмаяптими? Уни жазолашга шошилманг\nМаън этилган нарсаларга амал қилмаганлик учун жазо бериш керак. Энг умумий қоидалар эса қуйидагича:\nЁмон нарса қилгандан кўра, яхши нарсадан маҳрум қилиш.\nОммавий жазолаш керак эмас.\nЖазолаш таҳқирлаш орқали бўлиши керак эмас.\n“Профилактика” учун жазолаш керак эмас.\nЖисмоний жазолашни минимум даражага тушириш керак.\nБироз қулоқ солмаслик\nБатамом итоаткор бола – норма эмас. Кўрсатма ва йўриқномаларга доимий равишда амал қилаверса, фарзандингиз ҳаётдан қандай тажриба олади?\nКатталарнинг кўрсатмаларига амал қилмай, маън этилганларга риоя этмай болалар бирор нарсага эришиш ёки бирор нарсадан қочишга ҳаракат қилишади. Масалан, эътибор қилишларига эришиш. Ота-оналар учун энг мураккаб вазифа – қулоқ солмаслик ортида нима турганини англаш. Бунинг учун эса болани тинглаш, у билан суҳбатлашиш лозим. Афсуски, сеҳрли таёқчалар мавжуд эмас. Биргина мақолани ўқиб болалар билан ўзаро муносабатлардаги барча муаммоларни ҳал этиб бўлмайди. Бироқ ҳеч бўлмаганда ҳаракат қилиш мумкин.\nАҚШда тўққиз ёшли бола беш кишини ўлдиришда айбланди\n08:15 / 09.10.2019


Ўзбекистон катта экранларида нима гап? - EFFECT.UZ\nЎзбекистон катта экранларида нима гап?\n. 01:40 | 24.04.2021\nМаълумки, Ўзбекистон кинотеатрларида бир қатор қизиқарли ўзбек фильмлари намойиши бошланган. Биринчиси, шоир ва етук ижодкор ҳаёти ҳақида ҳикоя қилувчи “Муқимий” фильми бўлса, иккинчиси тарихий-фантастик жанрдаги “Ҳайрат” драмаси.\nШунингдек, “Орзулар қанотида” мюзикли ҳам куни кеча премьера қилиниб, кенг томошабинлар эътиборига ҳавола этилди.\nКинематография агентлиги томонидан тақдим этилаётган уччала фильм ҳам эътиборга молик. “Ҳайрат”да Бобур Йўлдошев ва ўзбек киносининг сўнгги порлаган актрисаларидан Феруза Саидова. Бу режиссёр Зулфиқор Мусоқовнинг навбатдаги иши.\nТарихий жанрдаги “Муқимий” фильмига режиссёр Фотиҳ Жалолов янги номлар билан бирга Адиз Ражабовни жалб этган.\n“Орзулар қанотида” комедиясида эса тажрибали ва ўзига хос Фарҳод Абдуллаев, Севара Солиева ва Муҳаммадсоли Юсуповларни кўриш мумкин.\nШу билан бирга яқин кунларда ўзбек ва қозоқ халқларининг қадимий дўстлиги ҳақида сўзловчи “Мерос” ва Ҳамид Олимжон ва Зулфияга бағишланган “Муҳаббат баҳори” фильмлари премьераси ҳам кутилмоқда.\nСўнгги пайтлар анчагина овоз чиқаришга улгурган “Мен террорчи эмасман” блокбастери ҳам кинотеатрларда намойиш этилгани йўқ. Уни ҳам кутишимиз керак бўлади. Ҳозирча эса юқоридаги уч фильмни кинотеатрга тушиб томоша қилиш имкони мавжуд.\nTeglar:Мен террорчи эмасман, Мерос, Муқимий, Муҳаббат баҳори, Орзулар қанотида, Ҳайрат\n«Пахтакор» ОЧЛда шармандали натижалар қайд этмоқда\n“Биттама – битта ҳисоботини шахсан ўзимга тақдим этасизлар. Қўл учида “бажарилди” бўлмасин!” – Холмўмин Ёдгоров Фарғонада\n«Мерос» – кутганлар учун кутилган премьера\n“Ўзбеккино” Ўзбекистон халқига тарихий-бадиий фильм – “Муқимий”ни туҳфа этмоқда\nКинотеатрларда «Ҳайрат» фильмининг премьераси бўлиши кутилмоқда


Фарғона: йўл қурилишларида аниқланган қоидабузарликлар\nЙўл қурилиш ишлари сифатини назорат қилиш инспекцияси масъуллари томонидан Республиканинг барча ҳудудларида бўлгани каби, Фарғона вилоятида ҳам тегишли тадбирлар олиб борилмоқда. Қуйида улардан айримларини келтирамиз.\nВилоятдаги давлат инспекторлари томонидан 4К-860а “Охунбобоев темир йўл станциясига кириш” автомобиль йўлининг 3-6 км қисмини реконструкция қилиш объектидаги лойиҳа-смета ҳужжатлари ўрганилганда, объектнинг ўнг томон четида – эни ўртача 1 метр ўлчамдаги суғориш ариғини кўчириш бўйича ҳеч қандай ечим кўрсатилмаган. Буюртмачига мазкур ҳолат юзасидан жорий йилнинг февраль ойида тегишли кўрсатма тақдим этилиб, мақбул лойихавий ечимга келишилди. Натижада берилган кўрсатма ижроси муддатида таъминланди.\n2020 йилги инвестиция дастурига киритилган, А-373 “Тошкент-Ўш” автомобиль йўлининг 208-274 км қисмини айланиб ўтишда 0-15 км қисмини қайта қуриш объектида – “Ўзйўлинспекция”нинг йўл-қурилиш ишлари синов лабораторияси томонидан йўл қопламасининг остки қатламидан намуналар олинди. Намуналарнинг синов натижалари расмийлаштирилган баённомада қайд этилишича, уларнинг зичлик коээфиценти меъёрий талабларга жавоб бермаган. Аниқроғи иссиқ қоришма қоплама ётқизилгандан сўнг – пастки қатлам зичлик коэффиценти 0,98 дан кам бўлмаслиги шарти таъминланмаган. Қоидабузилишлар юзасидан пудратчи масъул ходимга нисбатан баённома расмийлаштирилди ҳамда маъмурий суднинг қарорига асосан унга нисбатан тегишли моддий жарима белгиланди. Шу билан бирга, қоидабузилишни бартараф этиш юзасидан кўрсатма берилиб, ижроси таъминланди.\nУмуман олганда, жорий йилнинг январь–май ойларида Фарғона вилояти ҳудудидаги автомобиль йўллари, кўприк ва йўл ўтказгичларни қуриш, реконструкция қилиш, таъмирлаш ва сақлаш ишлари юзасидан 24 та қоидабузилишлар аниқланган.


ЎзА - «Нурафшон» шаҳар ҳокими Усмон Раҳимов: Самарқанд ва Бухородаги миллий шакллардан фойдаланамиз\n«Нурафшон» шаҳар ҳокими Усмон Раҳимов: Самарқанд ва Бухородаги миллий шакллардан фойдаланамиз\n13.04.2018 20:26 Чоп этиш версияси\nБиз Тошкент вилоятидаги Нурафшон шаҳрини қурилиш майдончасида турибмиз. 246 гектарда қурилиши мўлжалланган «ақлли» шаҳарчада дастлабки қурилиш ишлари бошланганига гувоҳ бўлдик. Қизиқ, қурилиш жараёнида унинг «ақлли» эканини англатувчи белгилар кўринмайди. Мазкур шаҳарнинг ақлли жиҳатлари ҳақида билиш учун «Нурафшон» шаҳар ҳокими Усмон Раҳимов билан суҳбатда бўлдик.\n- Шаҳримизнинг «ақлли»лиги энг охирги технологиялар қўлланиши ва инсоннинг яшаши, ҳаёт кечириши учун қулайлик жиҳатларида кўринади. Ундаги уйлар, бинолар автоматлаштирилган бўлади. Яъни ўзингиздаги мавжуд смартфон ёки планшет кўмагида уйингизни иссиқлиги, ёруғлигини назорат қила оласиз. Транспорт қатнови, қайси маршурут қачон келиши ҳақидаги саволларни жавобини биласиз. Марказда янги замонавий бекатлар бўлади. Агар смартфон ёки планшетингиз бўлмаса, бекатларда ўрнатилган экранлардан автобуслар ва маршуруткаларни келиш - кетиш вақти ҳақида маълумот оласиз.\nЭкологияни тозалигини сақлаш мақсадида чиқиндиларни ташлаш нуқталаридаги контейнерларга GPS навигатори ўрнатилади. Бу ускуналар бошқарув тизимига контейнерларни тўлгани ҳақида маълумот юборади. Бу эса чиқинди ташувчи транспортларни бекорга вақт сарфлаб, тўлмаган чиқиндихона олдига бормаслик, тўлганини эса вақтида олиб кетишга имкон беради. Шаҳарда 200 та кузатув камералари ўрнатилиб, марказлашган ҳолда хавфсизлик таъминланади.\nЯна бир гап. Шаҳарда мўътадил ҳавони таъминлаш учун сунъий канал қурилади. Бизнинг ерларимизда ер ости сувлари яқин. Уларни канал орқали шаҳар айлантириб, мўътадил иқлимни ушлаб турамиз.\nБарча хизматлар автоматик бошқарилиши кутилаётган ҳудудда қанча аҳоли яшайди?\nАқлли шаҳримиз 20 минг нафар аҳолига мўлжалланган. Ҳисоблаб кўрсак, марказ ҳудудидаги ташкилотларда ишловчи ходимлар сони қарийб 7 минг нафар экан. Уларни оила аъзолари билан қўшсак 17 минг нафарни ташкил қилди. Маиший хизмат, маданият маркази, савдо уйларида хизмат кўрсатадиганлар сони уч минг нафарни ташкил этади. Ушбу ҳисоб-китоблар асосида 20 минг аҳолига мўлжалланган шаҳарча қуришга қарор қилинди.\nШаҳар марказида маъмурий бинолар бўлади. Лойиҳада энг юқори нуқтада вилоят ҳокимлиги, атрофида бошқа ташкилот ва корхоналар жойлашган. Стадион, ёпиқ сув ҳавзаси, бизнес марказлари, ёшлар ижодиёт маркази, кутубхона учун ҳам алоҳида жой ажратилган. Истироҳат боғлари, пиёдалар ва велосипедчилар учун хиёбонлар ташкил этиш кўзда тутилган.\nАйни вақтда лойиҳага ўзгартиришлар киритилгани ҳақида эшитдик. Бунинг сабаби нима? Шунингдек, бу лойиҳа ким томонидан ишлаб чиқилгани, уни кимлар қуриши кўпчилик учун қизиқ?\n- Бу лойиҳани Сингапурдаги йирик компания ишлаб чиқди. Сўнгра юртимиздаги лойиҳалаш ташкилотлари билан ҳамкорликда Ўзбекистон стандартларига мослаштирилди. Шаҳарчани қуриш билан хорижлик мутахассислар шуғулланади. Қуриш ва қурилиш назорати тўлиқ уларда бўлади. Ҳозирда ана шу қурилиш ташкилотларини таклифлари ўрганилиб, улар ўртасида танлов ўтказилмоқда. Унда Туркия ва Хитой компаниялари фаол иштирок этмоқда.\nЎзгартиришга келсак, хорижлик мутахассислар таклиф қилган лойиҳадаги айрим объектларга замонавийлигини йўқотмаган ҳолда миллий безаклар туширишга келишиб олинди. Биноларнинг ташқи ва ички кўринишида Самарқанд ва Бухородаги миллий шакллардан фойдаланилади.\n«Ақлли» шаҳар қачон қуриб битказилади? Кўпчиликда кучли қизиқиш уйғотаётган шаҳарда инсонлар қачон яшай бошлайди?\nБиринчи қисми икки йилда қуриб, ишга туширилади. Унда маъмурий бинолар, спорт ва тиббиёт объектлари барпо этилади. Уларда фаолият юритувчи аҳоли учун уй-жойлар қурилади.\nШаҳарни 246 гектарда тўлиқ бунёд этилиши учун беш йил белгиланган.


Амударёлик пахтакорлар 32 524 тонна пахта топшириб, шартномавий режасини ортиғи билан бажарди! — “Qoraqalpog'iston tongi” gazetasi\nБугун туманимиз қишлоқ хўжалиги ходимлари, фермерларимиз, уларга хизмат кўрсатувчи корхоналар меҳнат жамоалари, қўйингки, бутун туманимиз аҳли ўзгача қувончда. Чунки амударёлик пахтакорлар\n2018 йил ҳосили учун 32 минг 524 тонна пахта етиштириб, давлат олдидаги йиллик шартномавий режаларини ортиғи билан бажардилар.\nАлбатта, бундай натижага эришиш ўз-ўзидан бўлмайди. Қишлоқ хўжалиги соҳасини тубдан ислоҳ қилиш, сифатли хом-ашё етиштириш ва қайта ишлаш бўйича қабул қилинган ҳужжатлар, жумладан Ўзбекистон Pеспубликаси Президентининг 2018 йил 28 февралдаги “Пахта хом ашёси ва бошоқли дон етиштиришни молиялаштириш тизимини тубдан такомиллаштириш чора-тадбирлари тўғрисида”ги Қарори фермерларимизнинг ерга бўлган, ишга бўлган муносабатини тубдан ўзгартирди. Миришкор фермерларимизнинг яратиб берилган имконият ва имтиёзлардан тўлақонли ва самарали фойдаланиши, туну кун қилган фидойи меҳнатлари ўз натижасини кўрсатди.\nЭзгу ният билан қишнинг қаҳратони-ю ёзнинг жазирамасида ҳам ҳар бир тадбирни ўз вақтида сифатли бажарган деҳқоннинг ҳосили албатта баракали бўлади. Шу маънода бугунги эришилган ғалаба ҳам деҳқонларимизнинг, қишлоқ хўжалиги мутахассисларининг, соҳага хизмат кўрсатувчи барча ҳамкор ташкилотлар меҳнат жамоаларининг ҳамжиҳатликдаги хизматлари самараси десак, ўринли бўлади.\nПахта йиғим-терим мавсумини ёғин-сочинли кунларга қолдирмасдан қисқа муддатларда уюшқоқлик билан ўтказиш мақсадида туманда тегишли чора-тадбирлар амалга оширилди. Жумладан, терим олдидан секторлар раҳбарлари томонидан туманимиз ҳудудларида аҳоли билан учрашувлар ўтказилиб, ихтиёрийлик асосида 300 та терим отрядлари шакллантирилди.\nШуниси аҳамиятлики, бу йил Амударё тумани пахта ҳосилини ҳашарчиларсиз териб олиш ташаббуси билан чиққан туманлардан бири бўлди. Туманимизда қишлоқ хўжалиги соҳасида кўп йиллардан буён шаклланган тизим, фидойи ва меҳнаткаш халқимизнинг ҳамжиҳатликда қилган меҳнатлари натижасида давлатга пахта топшириш бўйича шартномавий режани Қорақалпоғистонда биринчи, Ўзбекистонда биринчилар қатори ортиғи билан уддалаб, меҳнат зафарига эришилди. Бунинг учун барча юртдошларимизга чуқур миннатдорчилигимни билдираман.\nБу йилги бунёд этилган хирмон нафақат фермер хўжаликлари даромадининг ошиши, балки туманимиз аҳолиси ҳаётининг фаровонлиги ва турмуш даражасининг янада яхшиланиши учун ҳам катта аҳмиятга эга бўлди. Чунки жорий йилда пахтанинг харид нархи оширилгани, терим учун ўтган йилларга солиштирилганда деярли икки баробардан ортиқ ҳақ тўлгангани фермерлар ва ҳашарчиларнинг моддий манфаатдорлигини оширишда муҳим омил бўлди. Шунингдек, бу омил вақтинча ишсиз юртдошларимизнинг йиғим-теримда иштирок этиб, оиласига қўшимча даромад келтириш воситаси ҳам бўлди.\nПахта терими мавсумида теримчилар учун шарт-шароитларнинг яратилгани, жумладан дала бошида иссиқ овқат ва чой ташкил этилгани, илғор теримчилар доимий равишда рағбатлантириб борилгани, маданий-маърифий тадбирларнинг ўтказилиши, терим пулларининг ўз вақтида кунлик ҳисоб-китоб қилиб борилгани пахтакорларга янада куч бағишлади. Шу кунгача туманимиз бўйича жами 24 млрд. сўмдан зиёд нақд пул терим ҳақи сифатида тарқатилди. Жами йиғиб-териб олинган 32 минг тоннадан ортиқ пахтанинг асосий қисми биринчи навга топширилгани эса фермерларимизнинг юқори даромад олишини таъминлайди.\nФурсатдан фойдаланиб, барча қишлоқ хўжалиги ходимларини, деҳқон ва фермерларимизни, ҳашарчи ва ёрдамчиларни, пахта йиғим-теримига ўзининг ҳиссасини қўшган барча юртдошларимизни эришилган меҳнат зафари билан чин қалбимдан табриклайман ва ўзимнинг самимий ташуккуримни билдираман. Машаққатли меҳнатингизнинг роҳатини кўриш бахти Сизга насиб этсин, азиз юртдошлар!\nАмударё тумани ҳокими.


ЎЗБЕКИСТОН РЕСПУБЛИКАСИ ВАЗИР МАХКАМАСИНИНГ ҚАРОРИ » ТАШКЕНТСКИЙ ИНСТИТУТ ПО ПРОЕКТИРОВАНИЮ, СТРОИТЕЛЬСТВУ И ЭКСПЛУАТАЦИИ АВТОМОБИЛЬНЫХ ДОРОГ\nwww.Tayi.Uz » Страницы » Нормативно-правовые акты » Правительственные постановления и программы » ЎЗБЕКИСТОН РЕСПУБЛИКАСИ ВАЗИР МАХКАМАСИНИНГ ҚАРОРИ\nЎЗБЕКИСТОН РЕСПУБЛИКАСИ ВАЗИР МАХКАМАСИНИНГ ҚАРОРИ\nЎзбекистон Республикаси Президентининг «Ўзбекистон ёшлар иттифоқи фаолиятини такомиллаштиришга доир комплекс чора-тадбирлар тўғрисида» 2017 йил 18 июлдаги ПҚ-3138-сон қарори ижросини таъминлаш ҳамда Ўзбекистон ёшлар иттифоқи тизимида кўп йиллик меҳнат стажига эга бўлган фидойи, табиий етакчилик қобилиятини намоён этган, ватанпарвар, юрт келажагига дахлдорликни ҳис қиладиган, меҳнатсевар ва бошқа инсоний фазилатлар эгаси бўлган ёшларни қўллаб-қувватлаш тизимини янада такомиллаштириш мақсадида Вазирлар Маҳкамаси қарор қилади:\nЎзбекистон ёшлар иттифоқининг фаол аъзоларига олий таълим муассасаларига имтиёзли қабул қилиш бўйича тавсияномалар (кейинги ўринларда тавсияномалар деб аталади) бериш тартиби тўғрисида низом 1-иловага мувофиқ;\nЎзбекистон ёшлар иттифоқининг фаол аъзоларини олий таълим муассасаларига имтиёзли қабул қилиш учун тавсияномалар бериш масалаларини кўриб чиқувчи республика комиссияси (кейинги ўринларда республика комиссияси деб аталади) таркиби 2-иловага мувофиқ тасдиқлансин.\nтавсияномалар Ўзбекистон ёшлар иттифоқи тизимидаги сардорларга, бошланғич ташкилотлардаги йўналиш етакчиларига, икки йиллик меҳнат стажига эга бўлган фидойи ёшларга берилади;\nтавсияномаларга эга бўлган ёшлар Ўзбекистон Республикаси таълим муассасаларига ўқишга қабул қилиш бўйича давлат комиссияси қарорига асосан доимий яшаш жойидаги олий таълим муассасаларининг педагогика таълим йўналишларига танловдан ташқари тест синовларисиз ва касбий (ижодий) имтиҳонларсиз давлат грантлари асосида қабул қилинади;\nтавсияномалар Қорақалпоғистон Республикаси, вилоятлар ва Тошкент шаҳрининг бир нафардан (жами 14 нафар) ёшларига тақдим этилади;\nтанловларни тўғри ва адолатли ўтказишга тегишли туман (шаҳар), ҳудудий ҳамда республика комиссиялари масъулдир.\nРеспублика комиссия ва унинг ҳудудий ҳамда туман (шаҳар) комиссияларининг регламентини;\nномзодларни баҳолаш тартибини ишлаб чиқсин ва тасдиқласин.\n5. Ўзбекистон Республикаси Вазирлар Маҳкамасининг 2017 йил 20 июндаги 393-сон қарори (Ўзбекистон Республикаси ҚТ, 2017 й., 25-сон, 545-модда) билан тасдиқланган Олий таълим муассасаларининг бакалавриатига талабаларни ўқишга қабул қилиш тартиби тўғрисида низомга 3-иловага мувофиқ ўзгартириш ва қўшимчалар киритилсин.\n6. Мазкур қарорнинг бажарилишини назорат қилиш Ўзбекистон Республикаси олий ва ўрта махсус таълим вазири И.У. Маджидов, Ўзбекистон ёшлар иттифоқи Марказий Кенгаши раиси Қ.Қ. Қуранбаев зиммасига ва Вазирлар Маҳкамасининг Таълим, илм-фан ва ёшлар сиёсати масалалари ахборот-таҳлил департаментига юклансин.\nВазирлар Маҳкамасининг 2017 йил 14 ноябрдаги 914-сон қарорига\nЎзбекистон ёшлар иттифоқининг фаол аъзоларига олий таълим муассасаларига имтиёзли қабул қилиш бўйича тавсияномалар бериш тартиби тўғрисида\n1. Ушбу Низом Ўзбекистон ёшлар иттифоқининг фаол аъзоларига олий таълим муассасаларига имтиёзли қабул қилиш бўйича тавсияномалар бериш тартибини белгилайди.\nномзод — Ёшлар иттифоқи тизимидаги сардор, бошланғич ташкилотлардаги йўналиш етакчиси, икки йиллик меҳнат стажига эга бўлган фидойи ёшлар;\nтавсияномалар — республика комиссияси томонидан танловда ғолиб номзодларни олий таълим муассасаларига имтиёзли қабул қилиш учун Ўзбекистон Республикаси таълим муассасаларига ўқишга қабул қилиш бўйича давлат комиссиясига тақдим этиладиган ҳужжат;\nтанлов — номзодлар ўртасида уларнинг доимий яшаш жойидаги олий таълим муассасаларининг педагогика таълим йўналишларига танловдан ташқари тест синовларисиз ва касбий (ижодий) имтиҳонларсиз давлат грантлари асосида қабул қилиш бўйича тавсияномалар олиш учун туман (шаҳар), ҳудудий ва республика босқичларида ўтказиладиган жараён;\nреспублика комиссияси — Ўзбекистон ёшлар иттифоқининг фаол аъзоларини олий таълим муассасаларига имтиёзли қабул қилиш учун тавсияномалар бериш масалаларини кўриб чиқувчи комиссия;\nҳудудий комиссия — ушбу Низомга 1-иловага мувофиқ намунавий таркибда шакллантирилган, Ўзбекистон ёшлар иттифоқининг фаол аъзоларини олий таълим муассасаларига имтиёзли қабул қилиш учун тавсияномалар бериш масалаларини кўриб чиқувчи комиссия;\nтуман (шаҳар) комиссияси — ушбу Низомга 2-иловага мувофиқ намунавий таркибда шакллантирилган, Ўзбекистон ёшлар иттифоқининг фаол аъзоларини олий таълим муассасаларига имтиёзли қабул қилиш учун тавсияномалар бериш масалаларини кўриб чиқувчи комиссия.\n3. Номзодлар қуйидаги тоифалар бўйича тавсияномага эга бўлиши мумкин:\nа) Ёшлар иттифоқининг сардорлари;\nб) Ёшлар иттифоқининг бошланғич ташкилотларидаги йўналиш етакчилари;\nв) Ёшлар иттифоқи тизимида икки йиллик меҳнат стажига эга бўлган фидойи ёшлар.\n4. Тавсиянома фақат тақдим этилган йил учун амал қилади.\n5. Тавсияномалар Ўзбекистон Республикасида жойлашган хорижий олий таълим муассасаларига татбиқ этилмайди.\n6. Республика, ҳудудий ва туман (шаҳар) комиссияларининг ишчи органи Ёшлар иттифоқининг тегишли кенгашлари ҳисобланади.\n7. Номзодларга тавсияномалар бериш бўйича танлов ушбу Низомга 3-иловага мувофиқ схемага биноан ўтказилади.\n8. Танловларни ўтказиш бўйича туман (шаҳар) ва ҳудудий комиссиялар фаолияти республика комиссияси томонидан мувофиқлаштирилади.\n2-боб. Номзодларнинг ҳужжатларини кўриб чиқиш ва танловлар ўтказиш тартиби\n9. Номзодлар тавсияномага эга бўлиш учун қуйидаги уч босқичда саралаб олинади:\n1-босқич — Ўзбекистон Республикасининг туман ва шаҳарларида туман (шаҳар) комиссияси томонидан амалга оширилади.\n2-босқич — Қорақалпоғистон Республикаси, вилоятлар марказлари ва Тошкент шаҳрида ҳудудий комиссия томонидан амалга оширилади.\n3-босқич — якуний босқич бўлиб, республика комиссияси томонидан амалга оширилади.\n10. Номзод танловларда иштирок этиш учун ўз ҳудудидаги туман (шаҳар) комиссиясига ушбу Низомнинг 3-бандига мувофиқ қуйидаги ҳужжатларни тақдим этади:\nа) туман (шаҳар) комиссияси раиси номига ариза;\nб) умумий ўрта таълим (11-синф негизида) ёки ўрта махсус, касб-ҳунар таълими муассасасини тугатганлиги ҳақидаги ҳужжат ҳамда баҳолар кўрсатилган илованинг нусхалари;\nв) таълим муассасасидан битирувчи ўқувчи эканлиги тўғрисида маълумотнома (маълумотномада охирги икки йилда фанлардан олган баҳолари кўрсатилади);\nг) 086-У-шакл бўйича тиббий маълумотнома;\nд) паспорт (паспорт ёшига етмаганлар учун туғилганлиги тўғрисидаги гувоҳнома)нинг нусхаси;\nе) 3.5 x 4.5 см ҳажмдаги 4 дона рангли фотосурат;\nё) меҳнат дафтарчасининг нусхаси (иш стажи мавжуд бўлса);\nж) Ёшлар иттифоқи тизимида эришган натижаларини тасдиқловчи ҳужжатларнинг (диплом, сертификат, фахрий ёрлиқ ва бошқа ҳужжатлар) нусхалари.\n11. Ҳужжатлар ҳар йили 1 мартдан 25 мартгача туман (шаҳар) комиссияси томонидан ушбу Низомнинг 10-бандида кўрсатиб ўтилган рўйхат бўйича қабул қилинади.\nАриза берувчига ҳужжатлар қабул қилинган сана қўйилган тилхат топширилади.\nАриза мурожаатларни рўйхатга олиш журналида рўйхатдан ўтказилади.\n12. Туман (шаҳар) комиссияси ҳар йили 15 апрелгача номзодлар орасидан энг муносибларини танлаш учун республика комиссияси томонидан тасдиқланган баҳолаш тартибига мувофиқ танлов ўтказади.\nТуман (шаҳар) комиссияси танлов якунларига кўра, ушбу Низомнинг 3-бандида назарда тутилган ҳар бир тоифа бўйича биттадан — жами 3 нафар ғолиб номзод ҳужжатларини танлов якунлангандан сўнг икки кун ичида ҳудудий комиссияга юборади.\n13. Ҳудудий комиссия ҳар йили 30 апрелгача тегишли туман (шаҳар) комиссиялари томонидан юборилган номзодлар орасидан энг муносибларини танлаш учун республика комиссияси томонидан тасдиқланган баҳолаш тартибига мувофиқ танлов ўтказади.\nҲудудий комиссия танлов якуни бўйича ушбу Низомнинг 3-бандида назарда тутилган ҳар бир тоифа бўйича биттадан — жами 3 нафар ғолиб номзод ҳужжатларини танлов якунлангандан сўнг икки кун ичида республика комиссиясига юборади.\n14. Республика комиссияси ҳар йили 15 майгача ҳудудий комиссия томонидан тақдим этилган номзодлар орасидан энг муносибларини аниқлаш ва тавсиянома бериш учун танлов ўтказади.\n15. Танловда номзоднинг Ёшлар иттифоқи тизимида эришган ютуқлари, тизим ривожига қўшган ҳиссаси, шунингдек, унинг табиий етакчилик қобилияти ва фидойилигига алоҳида эътибор қаратилади.\n16. Республика комиссияси танлов натижаларига кўра Қорақалпоғистон Республикаси, вилоятлар ва Тошкент шаҳрининг бир нафардан (жами 14 нафар) энг муносиб ёшлар рўйхатини тасдиқлайди ҳамда 10 кун муддатда Ўзбекистон Республикаси таълим муассасаларига ўқишга қабул қилиш бўйича давлат комиссиясига тақдимнома киритади.\n17. Номзод комиссиялар қароридан норози бўлган тақдирда тегишлилиги бўйича юқори турувчи комиссияга танлов натижалари эълон қилинган кундан бошлаб уч кун ичида шикоят қилиш ҳуқуқига эга.\nНомзод томонидан берилган шикоят тегишли комиссия томонидан бир кун ичида кўриб чиқилиши лозим.\n18. Ушбу Низом талабларининг бузилишида айбдор бўлган шахслар қонун ҳужжатларида белгиланган тартибда жавоб берадилар.\nЎзбекистон ёшлар иттифоқининг фаол аъзоларига олий таълим муассасаларига имтиёзли қабул қилиш бўйича тавсияномалар бериш тартиби тўғрисидаги низомга\nЎзбекистон ёшлар иттифоқининг фаол аъзоларини олий таълим муассасаларига имтиёзли қабул қилиш учун тавсияномалар бериш масалаларини кўриб чиқувчи ҳудудий комиссиянинг\n1. Қорақалпоғистон Республикаси Жўқорғи Кенгеси Раиси, вилоятлар ва Тошкент шаҳри ҳокимлари, Комиссия раиси.\n2. Ўзбекистон ёшлар иттифоқининг Қорақалпоғистон Республикаси, вилоятлар ва Тошкент шаҳри кенгашлари раислари, Комиссия раиси ўринбосари.\n3. Қорақалпоғистон Республикаси Вазирлар Кенгаши Раисининг, вилоятлар ва Тошкент шаҳри ҳокимларининг Ёшлар сиёсати, ижтимоий ривожлантириш ва маънавий-маърифий масалалар бўйича ўринбосарлари.\n4. Қорақалпоғистон Республикаси Вазирлар Кенгаши Раисининг, вилоятлар ва Тошкент шаҳри ҳокимларининг ўринбосарлари — Хотин-қизлар қўмитаси раислари.\n5. Қорақалпоғистон Республикаси Халқ таълими вазири, Тошкент шаҳри халқ таълими бош бошқармаси ва вилоятлар халқ таълими бошқармалари бошлиқлари.\n6. Қорақалпоғистон Республикаси, вилоятлар ва Тошкент шаҳри ўрта махсус, касб-ҳунар таълими бошқармалари бошлиқлари.\n7. Қорақалпоғистон Республикаси Маданият вазири, Тошкент шаҳри маданият бош бошқармаси ва вилоятлар маданият бошқармалари бошлиқлари.\n8. Қорақалпоғистон Республикаси, вилоятлар ва Тошкент шаҳри фуқароларнинг ўзини ўзи бошқариш органлари фаолиятини мувофиқлаштириш бўйича ҳудудий кенгашлар раисларининг биринчи ўринбосарлари.\n9. Республика Маънавият ва маърифат марказининг Қорақалпоғистон Республикаси, вилоятлар ва Тошкент шаҳри бўлимлари раҳбарлари.\n10. Тегишли ҳудуддаги педагогика йўналиши мавжуд бўлган олий таълим муассасаси ректори (1 нафар).\n11. Ўзбекистон ёшлар иттифоқининг Қорақалпоғистон Республикаси, вилоятлар ва Тошкент шаҳри кенгашлари раисларининг ўринбосарлари — «Камалак» болалар ташкилоти раислари.\nИзоҳ. Комиссия таркибига комиссия раиси томонидан келишув асосида икки нафаргача ёшлар сиёсатини яхши тушунадиган мутахассислар киритилиши мумкин.\nОлий таълим муассасаларига имтиёзли қабул қилиш учун тавсияномалар бериш масалаларини кўриб чиқувчи туман (шаҳар) комиссиясининг\n1. Туман (шаҳар) ҳокими, Комиссия раиси.\n2. Ўзбекистон ёшлар иттифоқи туман (шаҳар) кенгаши раиси, Комиссия раиси ўринбосари.\n3. Туман (шаҳар) ҳокимининг Ёшлар сиёсати, ижтимоий ривожлантириш ва маънавий-маърифий масалалар бўйича ўринбосари.\n4. Туман (шаҳар) ҳокимининг ўринбосари — Хотин-қизлар қўмитаси раиси.\n5. Туман (шаҳар) халқ таълими бўлими бошлиғи.\n6. Туман (шаҳар) маданият бўлими раҳбари.\n7. Туман (шаҳар) фуқароларнинг ўзини ўзи бошқариш органлари фаолиятини мувофиқлаштириш бўйича кенгаш раисининг биринчи ўринбосари.\n8. Республика Маънавият ва маърифат марказининг туман (шаҳар) бўлими раҳбари.\n9. Ўзбекистон ёшлар иттифоқи туман (шаҳар) кенгаши таълим муассасаларидаги ёшлар билан ишлаш бўйича бош мутахассиси, «Камалак» болалар ташкилоти раиси.\nНомзодларга тавсиянома бериш бўйича танлов ўтказиш\nЎзбекистон ёшлар иттифоқининг фаол аъзоларини олий таълим муассасаларига имтиёзли қабул қилиш учун тавсияномалар бериш масалаларини кўриб чиқувчи республика комиссияси\n1. Қ.Қ. Қуранбаев — Ўзбекистон ёшлар иттифоқи Марказий Кенгаши раиси, Республика комиссияси раиси\n2. Д.Ҳ. Набиев — олий ва ўрта махсус таълим вазирининг биринчи ўринбосари\n3. А.З. Саъдуллаев — халқ таълими вазирининг ўринбосари\n4. О.А. Назарбеков — маданият вазирининг биринчи ўринбосари\n5. Ф.Х. Ризаев — Ўрта махсус, касб-ҳунар таълими маркази директорининг биринчи ўринбосари\n6. М. Қуронов — Республика маънавият ва маърифат маркази раҳбарининг биринчи ўринбосари\n7. Г.М. Маруфова — Ўзбекистон Хотин-қизлар қўмитаси раисининг ўринбосари\n8. А.Х. Мирзажонов — Фуқароларнинг ўзини ўзи бошқариш органлари фаолиятини мувофиқлаштириш бўйича республика кенгаши раисининг ёшлар масалалари бўйича ўринбосари\n9. М.М. Зуфаров — Ўзбекистон ёшлар иттифоқи марказий кенгаши раисининг ўринбосари, Республика «Камалак» болалар ташкилоти раиси\nОлий таълим муассасаларининг бакалавриатига талабаларни ўқишга қабул қилиш тартиби тўғрисидаги низомга киритилаётган ўзгартириш ва қўшимчалар\n«Ўзбекистон ёшлар иттифоқининг фаол аъзоларига олий таълим муассасаларига имтиёзли қабул қилиш мақсадида тавсияномалар бериш бўйича республика комиссияси тақдимномаси асосида Ўзбекистон Республикаси таълим муассасаларига ўқишга қабул қилиш бўйича давлат комиссиясининг қарори билан доимий яшаш жойидаги олий таълим муассасаларининг педагогика таълим йўналишларига танловдан ташқари тест синовларисиз ва касбий (ижодий) имтиҳонларсиз давлат грантлари асосида қабул қилинадилар»;\nтўртинчи-бешинчи хатбошилар тегишли равишда бешинчи-олтинчи хатбошилар деб ҳисоблансин.\n(Қонун ҳужжатлари маълумотлари миллий базаси, 15.11.2017 й., 09/17/914/0255-сон)


Абдураҳим Пўлат: “Юзга юз минг!” кампаниясига қўшилинг. Унинг мақсади – миллатнинг келажагидир. - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n”Юзга юз минг” кампанияси - 12 April 2009\n06:01 - Абдураҳим Пўлат: “Юзга юз минг!” кампаниясига қўшилинг. Унинг мақсади – миллатнинг келажагидир.\n“Юзга юз минг!” кампаниясининг мақсади – миллатнинг келажагидир 1. Моҳиятини “Биздан кунига ўқувчиларимизга камида 100 хабар, ўқувчиларимздан бизга йилига камида юзминг долларлик ёрдам” деб таърифласа бўладиган бу кампания Ўзбекистон тарихида из қолдирадиган воқеа бўлишига ҳеч шубҳа йўқ. Тўғри, ўзбек жамиятининг ҳозирги аҳволида бундай кампания бошлашнинг ўзи хом хаёлликдек кўринади. Аммо, унутмайликки, фақат Ўзбекистонда эмас, бутун Марказий Осиёда демократик мухолфат яратиш хом хаёллик бўлган вақтда биз у ишга бел боғлаганмиз ва ҳеч ким қилолмаган ишни қилиб, Ўзбекистонда демократик мухолифат яратганмиз. Ислом Карим 20 йилдан бери уни йўқ қилолмаяпти, қилолмайди ҳам. Демоқчиманки, биз унча-мунча одамнинг кўзи етмайдиган ишларга қўл уриб, амалий натижаларга эришганмиз, бу сафар ҳам шу қобилиятимизни намойиш қиламиз. Тан олиш лозим, биз ҳозирча мавжуд тузумни ўзгартириш кучига эга эмасмиз. Айнан шу сабабли бу кампанияни бошламоқдамиз, халқнинг ёрдами билан Ўзбекистондаги вазитни ўзгартира оладиган кучга эга бўлишга ҳаракат қиламиз. Чунки, “Биздан ҳаракат, Оллоҳдан баракатдир”. 2. Маълумки, кучли цивилизациялар, маданиятлар ўзгариб турувчи шартларга, чақириқларга ўз вақтида жавоб беролмасдан тарих саҳифаларининг бир четида қолиб кетганлар. Замонавий математиканиннг асосларини яратган Ал-Хоразмий, дунёнинг илк расадхоналаридан бирини қурган Улуғбек каби фарзандлари бўлган, машҳур Ипак йўлининг катта бир қисмига ҳукмронлик қилган биз ўзбеклар ҳам шу аҳволга тушганмиз. 19 асрда Ғарб дунёси шаҳарлараро поездлар тармоғи ва электр энергиясидан фойдаланишга бошлаган, радио яратган ва учоқлар яратиш устида ўйлаётган бир пайтда, биз шам-пиликлар ҳамда Қўқон аравалари билан яшайдиган ҳолда қолиб кетган эдик. Натижада, биз - ўз вақтида дунёни забт этишга қурби етган Амир Темурнинг авлодлари – осонликча русларнинг мустамлакасига айландик. Ичимиздан чиққан хоинлар ёрдамида тахтини маҳкамлаб олиб, 20 йилдан бери ҳукмронлик қилаётган Ислом Каримнинг сиёсатини “ўлганнни устига тепган” сўзлари билан шархлаш тўғри бўларди. Ҳатто қўшниларимиз Қозоғистон ва Қирғизистон замонавий сиёсий ва иқтисодий система асосларини яратиш учун кураш олиб борар экан, биз “янги уй қурмасдан эскисини бузма” деган аҳмоқона шиор остида косметик таъмирлаш ишлари қилиб, “эски уйда” ўтиришни давом эттирмоқдамиз. Яна тарих саҳифасининг четида қолмоқдамиз. Эртами кечми мавжуд тузум ўзгаради, ҳамма нарса ўз-ўзидан изига тушиб кетади, деб ўйлайдиганлар хато қиладилар. Қолоқлик даражаси маълум бир нуқатага етиб келгандан кейин, тарих саҳифасидаги аввалги мавқега қайтиш имконсиз бўлиб қолиши мумкин. Биз ўзбеклар, дунёни қўйиб туринг, Марказий Осиё миқёсида ҳам, ҳозир шундай хавфниннг остонасидамиз. 3. Миллат тарих саҳифасининг бир четида қолиб кетмаслиги устида ўйлаш, бунинг олдини олиш йўлларини қидириш шу миллат фарзандланинг, зиёлиларнинг, қолаверса, сиёсатчиларнинг вазифасидир. Ҳозир ҳокимиятдагилар ичида бундай вазифани тушунадиган одам ҳам йўқ. Демак, бу вазифа ҳам мухолифатдагиларнинг зиммасига тушади. Мисол учун олайлик, мана ҳозир дунё молиявий-иқтисодий бўҳрон ичида. Агарда одамлар дунёвий жараёнларга таъсир қила оладиган, уларни бошқара оладиган механизмларни аввалдан яратишмаган бўлсайди, G20 каби форумлар бўлмасайди, бўҳрон дунё урушига, бу уруш ядровий уруш бўлишини ҳисобга олсак, дунёнинг охирига айланиши мумкин эди. Бу бўҳрон ўзбекларга ҳам таъсир қилади, аммо дунё бизнинг иштирокимизсиз ҳам ундан чиқади. Аммо, биз ўзбеклар бир неча юз йилдан бери ўз бўҳронимиз ичидамиз ҳам. Шу сабабли, юқорида айтилгандек, биз, Амир Темурнинг авлодлари мардикорларга айландик. Бу бўҳрондан бизни ҳеч ким олиб чиқолмайди, олиб чиқмайди. Бу бизнинг ўз вазифамиз. Биз ўзимиз бўҳрондан чиқиш йўли ва унинг механизмларини яратиш устида ишлашимиз лозим. Бугунги мавжуд режим бунга йўл бермаслигини ҳисобга олиб, кутилмаган жойдан ёриб чиқиш устида ўйлаш керак. Жойи ва вақти тўғри топилган бўлса, кутилмаган жойдаги кичик бир туртки, жамиятда инқилобий ўзгаришларга олиб бориши ёки жамиятдаги касалликларни тузатишга хизмат қилиши мумкин. Ёки аксинча жамиятни бўҳронга судраши мумкин. Муҳимлиги ўз вақтида ҳамма тарфидан сезилмаган турткилар қандай натижаларга олиб боришини англатиш учун бир нечта мисол келтираман. Ислом уламолари, балки яхши ният билан, аммо, натижаларини тўғри ҳисоб қилолмасдан, ўз вақтида кўзга кўринмас бир хато қилдилар, яъни, Қуръонни бошқа тафсир қилишни тақиқладилар. Натижада, Ислом дунёси чуқур бўҳронга учради, ривожланишда ҳаммадан бир неча асрга орқада қолиб кетдик. Расадхона қуриш даражасига етиб борган ўзбекларнинг мардикорликка тушиши - ўша бўҳроннинг натижаларидан биридир. Бошқа мисол. Ўзбекистон президенти Ислом Карим “Янги уй қурмасдан эскисини бузма” шиорини ўз сиёсатининг асоси қилиб олди. У янги уй қўшни томорқада эмас, айнан эскисининг ўрнида қурилишини тушунмади. Натижада, ўзбеклар кулбага айланиб бораётган эски ўйда ўтиришни давом эттирмоқдалар. Ҳатто қўшниларимиздан энди етиш қийин даражада орқада қолдик. Ислом дунёсидаги умумий бўҳрон, биз ўзбеклар учун, Ислом Карим томонидан киритилган “арзимаган” бир шиор воситасида яна ҳам чуқурлаштирилди. Булар, таъбир жоиз бўлса, салбий мисоллар. Ижобийлари ҳам бор. Масалан, ҳамма нарсани, хусусан, жамиятни бошқариш системасини рақобат асосида шакллантиришдек оддий бир принципни ўз вақтида қоида қилиб олган Ғарб бутун дунёнинг лидерига айланди. 4. Ҳозир биз бошлаётган “Юзга юзминг” кампанияси, юқоридаги мулоҳазалардан келиб чиқиб, жамиятимизни ҳозирги бўҳрондан чиқариш йўлидаги тўсиқда бир туртки, бир зарба билан дарча очиш ва сўнгра тўсиқни бутунлай бузиб ташлашни мақсад қилган. Хўш, унинг моҳияти ва ташқи кўриниши нимадан иборат? Ҳозир атрофда бўлаётган воқеалар билан одамларни хабардор қилиш даражаси - жамиятни бошқаришда муҳим аҳамиятга эга бўлган факторга айланган. Диктатураларда одамларни танланган хабарлар билан таништириш, режим истамаган нарсалардан хабарсиз тутиш йўли билан барқарорликка эришилса, демократик жамиятларда одамларни ҳамма нарсадан хабардор қилиш йўли билан ундан ҳам мустаҳкам барқарорликка эришилмоқда. Хабарчилик мустақил индустрияга, айни замонда, ҳамма ҳам фарқига бормайдиган пропаганда воситасига айланган. Дунёнинг хабар агентликлари ҳафтада 7 кун, ҳар куни 24 соат тинмасдан хабар тўплайдилар, хабар тарқатадилар. Хабарчилик замонавий ҳаётнинг ажралмас бир қисми бўлиб қолди. Фақат Ўзбекистонда бундай эмас. Биттагина расмий хабар агентлигимиз ҳафтада 5 кун фақат кундуз соатлари ҳеч қандй қиймати бўлмаган бир нечта хабар тарқатади. Шармандалик! Ўзбекистонда мустақил хабар агентликлари йўқ ҳам ғариб аҳволимизни кўрсатувчи яна бир мисолдир. Ўзбеклар шунга тоқат қилиб келаётганлари, бир тарафдан, ўзбек жамиятининг қанчалик ибтидоий даражада эканлигини кўрсатса, иккинчи тарафдан, юз йиллардан бери давом этиб келаётган бўҳрон қандай чуқурлашиб кетганини кўрсатади. “Юзга юз минг!” кампанияси ўзбеклар тарихий ўринларини йўқотишларининг олдини олиши ва жамиятимиз учун “ёриб ўтиш” моҳиятидаги сакрашларга йўл очишини ҳамма дарҳол тушуниб етади, шу сабабли, бу кампанияни қўллаб-қувватлайди дейиш, юқорида айтилганидек, хомхаёллик бўларди. Шунинг учун, бу йўналишда тушунтиришлар олиб бориш ва ҳомийлар сонини узлуксиз орттириш устида ишлаш ҳам вазифаларимиздан бири бўлиб қолаверади. 5. “Юзга юз минг!” кампаниясининг мақсади - вазиятни ўзгартириш ва “Ҳаракат” хабар агентлигини ўзбек тилидаги биринчи замоновий хабарчилик воситасига айлантиришдир. Ҳозир “Ҳаракат” агентлиги ҳар куни 5-10 та хабар тарқатади. Бу рақамни камида 100 га чиқаришимиз керак. Ана шунда ўзбеклар дунёда ва Ўзбекистонда бўлаётган муҳим воқеаларни дақиқама-дақиқа кузатиб бориш имконияга эга бўладилар. Кунига 100 ва ундан кўп хабар тарқатиш катта маблағ талаб қилади. Чунки, агентликнинг профессионал ишлайдиган ходимлари, Ўзбекистоннинг ҳамма ҳудудларида мухбирлари бўлиши керак. Дунё хабар агентликлари маблағни рекламадан олишади, ҳозир бизда бундай имконият йўқ. Ҳозирги бочқичдаги бирдан бир умидимиз – юрт ташқарисида яшаётган ўзбеклар. Биз секин-аста хабарлар сонини кўпайтириб борамиз ва бунга яраша бизга чет элларда яшайдиган ўзбеклар берадиган ҳомийлик ёрдамининг ошишига эришамиз. Кейин бу кампанияни Ўзбекистон ичига ҳам олиб кирамиз. “Томчи-томчи кўл бўлар” деганларидек, ўқувчиларимиздан олинадиган ёрдамни йилига камида 100 минг долларга етказишни режалаштирмоқдамиз. Маблағ тўплаш иши, ғарбча терминлар билан айтсак, маблағ тўплаш учун очилган фондни ўстириш иши ҳам профессионал савияда олиб борилади, етарлича ўзбек диаспораси бўлган ҳамма мамлакатларда бизнинг агентларимиз (фондрейзерларимиз) бўлади. “Ҳаракат” агентлигининг сайти кучли информацион майдонга айланган сари, чет эллардаги ўзбекекистонлиларнинг у билан боғлилиги кучаяди, уларни ҳомийликка тортиш самаралироқ бўлишга бошлайди. Кампаниянинг моҳияти шундан иборатки, тўпланган маблағ фақатгина “Ҳаракат” агентлигининг фаолиятини эмас, Ўзбекистондаги умумий демократик жараёнларни қўллаб-қувватлаш учун ҳам сарфланади. Шу йўл билан оддий одамларнининг жамиятда бўлаётган жараёнларга таъсир кўрсатиш механизмлари яратилади. Бунинг ўзи жамиятимизда бўладиган инқилобий ўзгаришларга заминдир. Очиқ айтиш керак, “Юзга юз минг!” кампаниясининг илк мақсади шу заминни яратишдир. Шу замин ва механизмларни яратсак, ўзбек жамиятида кескин ўзгаришларга йўл очилади. Акс ҳолда, яқин орада Ўзбекистонда ҳеч нарса ўзгармайди, ва натижа ўлароқ, ўзбеклар дунёда ва хусусан Марказий Осиёда бир маҳаллар эгаллаган ўринларини бутунлай йўқотадилар. Юқорида айтилганидек, ҳозирги режим ўзгарса, ҳамма нарса яхши бўлиб кетади, ўзбеклар қаддини тиклайди, деб ўйлашга асос йўқ. Ундай бўлмайди. Ўзбекистонда демократик жараёнлар тезлашиб, ҳақиқий бозор иқтисодига ўтиш бошланса, бир қатор ташқи юртларнинг бойлари Ўзбекистонда яшайдиган миллатдошлари воситасида сиёсий-иқтисодий соҳамиздаги таянч нуқталарини дарҳол сотиб оладилар ва ўзбеклар энди ўз мамлакатларида мардикор ҳолига тушадилар. Ўз мамлакатида мардикорга айланган олмонлар ўтган асрда национал-социализм ғояларини қурол қилиб олишга мажбур бўлишганини унутмайлик. Демак, бошлаётган кампаниямизнинг мақсади - Ўзбекистонни бугунги чуқурдан чиқариш учун бошланғич қадам қўйишгина эмас, балки, кейинги чуқурга тушмасликнинг олдини олиш ҳамдир. Ҳа, қисқа қилиб айтсак, “Юзга юз минг!” кампаниясининг ниҳоий мақсади – миллатнинг келажагидир. Уни ҳуррият ва фаровонликка қовуштириш йўлидаги илк қадамдир. Миллатнинг асл фарзандларини бу кампанияга қўшилишга чақирамиз. 13 апрель 2009 йил Cайт маъмуриятидан: Бу кампанияга қўшилишни истаганлар учун қуйидаги маълумотларни эслатамиз. 1. АҚШ ва Канадада яшаётганлар ўз ёрдамларини «Uzbekistan Associates – Harakat» номига ёзилган чек ёки «Money order» воситасида ташкилотнинг қуйидаги адресига юборишлари мумкин: Uzbekistan Associates – Harakat 7318 Fountain Spring Ct Springfield, VA 22150 2. Европада яшаётганлар ўз ёрдамларини Швециянинг Swedbank банкида «Association Central Asia» ташкилоти номига очилган қуйидаги ҳисоб рақамига ўтказоладилар: Association Central Asia IBAN = SE18 8000 0821 4999 4259 1562 SWIFT/BIC = SWEDSESS Швециянинг ўзида яшаб, Швед кронида пул ўтказиш истаганлар учун банк ҳисоби: Association Central Asia Clearingnummer 8214-9 Kontonummer 994 259 156 2


Янги коронавирус жумбоғи: Нега касалланганлар орасида болалар деярли йўқ\n14:41 / 12.02.2020\nЯнги коронавирус билан касалланиш ҳолатлари сони кун сайин ортиб бормоқда, юқтириб олганларнинг аксарияти Хитой фуқароларидир. Аммо беморлар тўғрисидаги биринчи умумий маълумот шуни кўрсатдики, улар орасида 15 ёшдан кичик бўлганлар деярли йўқ. Маълум бўлишича, вирус болаларга деярли таъсир қилмайди. Бунинг сабаби нима?\nСтатистикага кўра, болалар янги вирусдан деярли зарар кўрмаяпти. Бундан ташқари, кам сонли кичик беморларда кўпинча касаллик аломатлари кузатилмаяпти ва улар вирусга қарши кураша олишмоқда.\nАниқланишича, болалар вирусга етарлича қаршилик кўрсатади, катталар эса осонлик билан зарарланиб, касалликнинг барча белгилари ва асоратлари кузатилади. 65 ёшдан ошган одамлар орасида эса ўлим даражаси энг юқори. Вирус қурбонларининг деярли барчаси кекса ёшли одамлардир.\nЯнги вирус ушбу параметрларга кўра атипик пневмонияга (SARS) жуда ўхшаш бўлиб, у ҳам болаларни қарийб четлаб ўтган, аммо кексаларни аямаганди. Атипик пневмониядан 8 минг нафардан ортиқ одам касалланган бўлса-да, болаларга юқиши билан боғлиқ 80та ҳолат қайд этилган ва уларнинг бирортасида ўлим кузатилмаган.\nГрипп билан солиштирганда, вазият бироз ўзгача. Грипп вируси қурбонлари орасида ҳам кекса одамлар кўпчиликни ташкил қилади, аммо шу билан бирга болалар катта хавф остидаги гуруҳга киритилади. Кичик ёшлиларда гриппга чалиниш ҳолати жуда юқори ва кўпинча танада асоратлар кузатилади. Аниқланишича, янги коронавирус фуқароларнинг турли ёш тоифалари орасидаги тарқалиши нуқтайи назаридан SARS’га ўхшашдир.\nБолалар катта шиддат билан тарқалаётган коронавирусга бу даражадаги қаршилик кўрсатишни қандай уддалашмоқда? Олимлар ҳозирча бу саволга аниқ жавоб бера олишмаяпти ва маълумотлар тўпланиши давом этмоқда. Мутахассислар икки эҳтимолий сабабни кўрсатишмоқда. Аввало, болалар вирусга катталарга қараганда камроқ мойил бўлишади, шунинг учун ҳатто касал қариндошлари даврасида ҳам бола соғлом ҳолатда қолиши мумкин. Иккинчи тахминга кўра, болалар барибир юқтириб олишади, аммо уларнинг танасидаги ҳимоя механизмлари фарқли ва вирусга қарши фаолроқ курашади. Шунинг учун касаллик деярли енгил шаклда давом этади, деярли ҳеч қандай аломат ва асоратлар бўлмайди.\nНега бундай бўлаётгани қоронғи - шифокорлар янги вирус ҳақида ҳали жуда кам маълумотга эга эканликларини тан олишмоқда ва болалардаги юқори қаршилик нимага асосланганини аниқлаш учун қўшимча тадқиқотлар талаб этилади.\nҲозирги кунда янги коронавирусни 40 мингга яқин одам юқтиргани маълум, аммо улар орасида болалар сони 10 нафардан кўп эмас. Шифокорлар қарийб 3,5 минг беморни даволай олишгани қувонарли. Вируснинг сайёрада тарқалишини Жонс Ҳопкинс университети тизимли фан ва муҳандислик илмий маркази томонидан тузилган ва ахборот сайтига жойлаштирилган харита ёрдамида кузатиш мумкин. Маълумотлар ҳар куни янгиланади.